title: Huittisten hirvenpää

text: Vuonna 1907 Julius Aulio matkusti paikan päälle tutustumaan aiheeseen ja suoritti Malmin suostumuksella kaksipäiväisen arkeologisen kaivauksen. Löydöksinä hän ilmoitti kulttuurikerroksen, josta löytyi muun muassa kvartsi-iskoksia, neliömetrin suuruinen kuoppaliesi, kaksi suurempaa ja matalampaa liettä, palaneita luunpalasia, kivikirveen palanen, särkynyt ja kulunut hiomakivi ja pieni tasataltta. Asuinpaikan laajuus olisi ollut 1,200 –1,300 m. Haastattelussa hänelle kerrottiin muistakin tehdyistä löydöistä, mutta esineet olivat hävinneet.


title: Huittisten hirvenpää

text: Asuinpaikkaa tutkiessaan 1907 ei Julius Aulio kyennyt ajoittamaan sitä oikein. Asuinpaikka ajoitettiin vuoden 1957 kaivauksissa löydetyllä hiilenpalasella. Asuinpaikan iäksi saatiin 5170 eaa. (radiohiilivuosia), joka olisi kalibroituna noin 6100 eaa. Se on silloin mesoliittiselta kaudelta ja on samalla vanhin Suomesta löydetty kiviveistos.


title: Huittisten hirvenpää

text: Hirvenpää on tehty vuolukivestä, jota esiintyy pääosin Itä-Suomessa. Vastaavia vuolukivestä tehtyjä veistoksia ei Satakunnasta tunneta. Mesoliittiset pallonuijat ovat olleet joskus myös vuolukivestä.


title: Huittisten hirvenpää

text: Esine on muotoiltu tikkaamalla ja sitten hiottu huolellisesti. Veistoksen hirven päänlakeen on tehty reikä varttamista varten, eli veistosta on mahdollisesti käytetty sauvana tai nuijana. Vuolukivi ei kuitenkaan kestä lyöntiä, koska se on niin pehmeää.


title: Huittisten hirvenpää

text: Hirvi on kuvattu niin luonnonmukaisesti, että mallina oli selvästi kaadettu eläin. Asiantuntijan arvion mukaan kohteena oli noin vuoden ikäinen vasa, joka oli ollut kuolleena jo muutamia päiviä. Realismista on kuitenkin poikettu silmien ja korvien kuvailussa. Silmät ovat pyöreät pallot ja korvat pyöreät korvakkeet.


title: Ammunnan maailmanmestaruuskilpailut 1909

text: Vuoden 1909 ammunnan maailmanmestaruuskilpailut järjestettiin Hampurissa. Kilpailut olivat kolmannettoista maailmanmestaruuskilpailut ammunnassa. Ohjelmassa oli vapaakivääri ja vapaapistooliammunta.


title: Diana Hayden

text: Diana Hayden (s. 1. toukokuuta 1973) on anglointialainen näyttelijä, malli ja vuoden 1997 Miss Maailma. Voitettuaan Miss Maailma -kilpailun, Hayden muutti Isoon-Britanniaan opiskelemaan näyttelemistä. Hän on näytellyt muun muassa eteläafrikkalaisessa elokuvaversiossa Shakespearen "Othellosta". Hän on tehnyt paljon hyväntekeväisyystyötä.


title: Diana Hayden

text: Hayden julkaisi elokuussa 2012 kirjan "The Beautiful Truth: The Art of Grooming for Women".


title: Aversiivi

text: Aversiivi eli evitatiivi on harvinainen Australian alkuperäisasukkaiden käyttämissä kielissä esiintyvä sijamuoto, joka luokittelee substantiivin vältettäväksi tai pelonlähteeksi. Suomen kielessä sitä voidaan ilmaista kieliopillisella "välttääkseni" -rakenteella tai lausekkeella "jonkin pelossa".


title: Aversiivi

text: Esimerkiksi Walmajarrin kielessä:


title: Aversiivi

text: "-karrarla" pääte osoittaa siihen, että teko (karkuunjuoksu) suoritetaan niin, ettei joudu myrskyyn, "tjurtu-".


title: Nicole Faria

text: Nicole Estelle Faria (s. 9. helmikuuta 1990 Bangalore, Karnataka) on intialainen malli ja näyttelijä. Hänet kruunattiin Miss India Earthiksi Miss Intia -kilpailussa, minkä jälkeen hän voitti ensimmäisenä intialaisena Miss Earth -kilpailun vuonna 2010. Hänen kuviaan on nähty useissa lehdissä, kuten "Elle", "Cosmopolitan" ja "Vogue".


title: Nicole Faria

text: Faria teki elokuvadebyyttinsä naispääosassa hindinkielisessä elokuvassa "Yaariyan" vuonna 2014.


title: Ithkuil

text: Ithkuil (IPA-merkintänä [ɪθˈkʊ.il]) on keinokieli, joka tunnetaan merkittävästä kieliopillisesta monimutkaisuudestaan, lukuisista foneemeistaan ja ainutlaatuisesta kirjoitusjärjestelmästään. Kielen tekijä, yhdysvaltalainen John Quijada, luonnehtii kieltä filosofisen ja loogisen suunnitelmakielen risteymäksi. Quijada väittää kielen tarkoituksen olevan ilmaista avoimesti, selkeästi ja lyhyesti ihmiskognition syvempiä tasoja sekä vähätellä luonnollisissa kielissä esiintyviä epäselvyyksiä ja semanttisia epämääräisyyksiä.


title: Ithkuil

text: Quijadan tekemässä alkuperäisessä kielioppikirjassa näkyy selvästi, että ithkuilin kielessä lause tai lauseke voidaan lausua yleensä vähemmillä leksikaalisesti erottuvilla puheen elementeillä kuin luonnollisissa kielissä. Quijada myöntää, että ithkuil on liian vaikea kieli ollakseen "luonnollisesti" kehittynyt kieleksi, mutta soveltuu silti ihmisten keskustelulle. Quijada ei itse puhu ithkuilia sujuvasti eikä kenenkään muun uskota kykenevän siihen.


title: Ithkuil

text: Vuonna 2004 ithkuilin kielestä kirjoitettiin venäjänkielisessä tiedelehdessä Computerra.


title: Ithkuil

text: Ithkuilin sanasto koostuu mahdollisesti peräti 3 600 eri sanajuuresta, joista vasta 900 on käännetty. Joka sanajuuri koostuu kahdesta radikaalista, joista voidaan derivoida tuhansia uusia lekseemejä ithkuilin monimutkaisten morfofonologian sääntöjen mukaan. Kielessä esiintyy myös mm. 3 sanavartaloa, 14 valenssia, 30 modaliteettia, 32 aspektia, 8 tapaluokkaa ja 81 sijamuotoa (suomen kielessä taas on vain 15 sijamuotoa). Formatiivisten sanaluokkien sanojen runkoihin voidaan lisätä peräti 153 affiksia. Ithkuilin eri sijamuotoja ovat mm. datiivi, ergatiivi, instrumentaali, genetiivi, essiivi, abessiivi, komitatiivi jne. Kielessä esiintyy myös paljon harvinaisia sijamuotoja kuten postulatiivi (viittaa hypoteettiseen substantiiviin tai tilanteeseen joka käydessä toteen aiheuttaa päälauseen kuvaamansa seurauksen, esim. "Jos sataa lunta, niin en mene ulos") sekä jopa partitiivi, joka esiintyy paitsi suomessa vain virossa, saamelaiskielissä ja harvassa muussa.


title: Ithkuil

text: Ithkuilin kielessä on 65 konsonanttia, 17 vokaalia ja 5 toonia. Konsonantit ovat:


title: Ithkuil

text: Vokaaleja on ithkuilissa 17:


title: Ithkuil

text: Diftongeja on yhteensä 24: .


title: Ithkuil

text: Lisäksi ithkuilissa on 5 toonia eli sävelkulkua: keskimatala, laskeva, korkea, rikki (keski→matala→keskimatala) ja nouseva. Keskimatala tooni on neutraalinen.


title: Rakas lurjus

text: Rakas lurjus on Toivo Särkän ohjaama elokuva vuodelta 1955. Se pohjautuu Mika Waltarin näytelmään "Rakas lurjus" (1947), jonka Waltari kirjoitti alkuaan tilaustyönä Joel Rinteen autoon mahtuvalle kolmen hengen teatteriseurueelle kesäkiertuetta varten. Elokuva toteutettiin kymmenessä työpäivässä.


title: Rakas lurjus

text: Tarina alkaa, kun vannoutuneet naistenvihaajat ottavat vuokralaisen, joka paljastuu naiseksi. Jo teatteriesityksissä rooleihinsa paneutuneet näyttelijät saivat elokuvan aikalaisarvioissa kiitosta, mutta itse elokuvaa pidettiin ohuena. Myöhemmän televisioesityksen yhteydessä komediaksi tarkoitetun elokuvan kritiikissä arvioidaan, että farssia elokuvassa on ainoastaan muutamassa tahattoman koomisessa repliikissä.


title: Veteraanin voitto

text: Veteraanin voitto on Aarne Laineen ja Edvin Laineen ohjaama suomalainen mustavalkoelokuva vuodelta 1955. Elokuvan teemana on raittiuden edistäminen.


title: Veteraanin voitto

text: Eläkkeellä oleva työväen urheiluliikkeen veteraani (Vilho Siivola) muistelee menneitä. Tapio Rautavaaran esittämällä työmiehellä on ongelmia alkoholin kanssa. Elokuva on tehty yhteistyössä Työväen Urheiluliiton kanssa sen 35-vuotispäivän kunniaksi.


title: Veteraanin voitto

text: Kriitikoilta elokuva sai vain laimeita kehuja.


title: ABS-CBN

text: ABS–CBN Corporation eli "Alto Broadcasting System-Chronicle Broadcasting Network" on Filippiinien suurin media- ja viihdeteollisuusyritys. Se toimii pääosin televisio-, radio- ja elokuva-alalla. ABS-CBN:n palveluksessa on yli 11 500 työntekijää.


title: HMS Anglesea

text: HMS Anglesea oli Britannian Kuninkaallisen laivaston neljännen luokan alus, joka myöhemmin luokiteltiin aseistetuksi varastolaivaksi.


title: HMS Anglesea

text: Alus tilattiin 17. helmikuuta 1692, ja se laskettiin vesille 17. huhtikuuta 1694. Alus liitettiin laivaston vahvuuteen vielä saman vuoden aikana ensimmäisenä päällikkönään William Power.


title: HMS Anglesea

text: HMS "Anglesea" valtasi lokakuussa 1694 tunnin taistelun jälkeen 38-tykkisen kaapparin "St. Louisin". Alus toi kesäkuussa 1697 HMS "Plymouthin" kanssa Kinsaleen ranskalaisen 18-tykkisen kaapparin "Gaillarden".


title: HMS Anglesea

text: Aluksen siirryttyä Länsi-Intiaan se luokiteltiin Amiraliteetin 30. kesäkuuta 1719 annetulla määräyksellä viidennen luokan alukseksi. Alus purettiin 1720 Chathamissa. Se rakennettiin uudelleen, ja se laskettiin vesille 19. toukokuuta 1725.


title: HMS Anglesea

text: Alus tutkittiin elokuussa 1741 Woolwichissa, jolloin sen todettiin olevan korjauksen tarpeessa. Se siirrettiin proomuksi. Alus lähti 31. toukokuuta 1742 Woolwichista upotettavaksi aallonmurtajaksi Sheernessiin.


title: Indoli

text: Indoli (CHN) on heterosyklinen aromaattinen yhdiste. Sen rakenteessa bentseenirenkaaseen on fuusioitunut viisiatominen pyrrolirengas. Indolia käytetään hajusteena ja orgaanisessa synteesissä erityisesti lääkeainemolekyylejä syntetisoitaessa. Useat luonnonyhdisteet sisältävät indolin rakenteen. Indolista käytetään myös nimityksiä "1-bentso[b]pyrroli", "2,3-bentsopyrroli" ja "bentsopyrroli". Indoli on isomeerinen isoindolin ja indolitsiinin kanssa.


title: Indoli

text: Huoneenlämpötilassa indoli on valkoista kiinteää ainetta. Se ei liukene kovin hyvin veteen, mutta runsaasti etanoliin ja dietyylieetteriin. Pieninä pitoisuuksina sillä on mieto kukkaismainen tuoksu, mutta suurina pitoisuuksina se on pahanhajuista.


title: Indoli

text: Indoli on tasomainen ja sillä on 10 π-elektronia ja nämä täyttävät aromaattisuuden edellytyksenä olevan Hückellin säännön ja rengasrakenne on täysin konjugoitunut. Varsinkin pyrrolirengas on elektronirikas, koska typellä on elektroneja luovuttava luonne. Indoliliuokset ovat lähes neutraaleja (pKa 16,7), mutta indolin typpiatomi voi protonoitua erittäin happamissa olosuhteissa tai luovuttaa protonin erittäin emäksisissä olosuhteissa.


title: Indoli

text: Indolia voidaan erottaa jakotislaamalla kivihiiltä 245–255 °C:n lämpötilassa. Kivihiili sisältää indolia noin 0,2%. Indolin kiehumispiste on vain 0,3 °C astetta alhaisempi kuin bifenyylillä, joten tislauksen jälkeen on indolin joukossa epäpuhtauksina bifenyyliä, josta se erotetaan sulattamalla kaliumhydroksidin kanssa, jolloin muodostuu indolin kaliumsuola.Tämän jälkeen indoli vielä puhdistetaan uudelleenkiteyttämällä käyttäen liuottimina hiilivetyjä.


title: Indoli

text: Indolin valmistukseen on kehitetty myös monia synteettisiä menetelmiä. Käytetyimpiä ovat aniliinin ja etyleeniglykolin tai etyleenioksidin välinen reaktio, Myös formyylitoluidiinin, N-etyylianiliinin, 2-etyylianiliinin ja 2-(2-nitrofenyyli)-etanolin syklisointireaktioita ja indoksyylin ja indigon pelkistystä käytetään.


title: Indoli

text: Muista valmistusmenetelmistä fenyylihydratsoneja käyttävä Fischerin indolisynteesi, joka on sigmatrooppinen reaktio, soveltuu parhaiten substituoitujen indolien valmistukseen. Leimgruber-Batcho-synteesi on tehokas indolin ja sen johdannaisten valmistusmenetelmä. Siinä o-nitrotolueeni reagoi dimetyyliformamidin asetaalin ja pyrrolidiinin kanssa muodostaen β-(o-nitrofenyyli)enamiinin, joka voidaan pelkistää indoliksi. Pelkistämiseen on kehitetty useita eri pelkistimiä.


title: Indoli

text: Indolia hapettamalla voidaan valmistaa indigoa ja pelkistämällä indoliinia. Happokäsittelyillä se muodostaa erilaisia polymerisoitumistuotteita.


title: Indoli

text: Indolin pyrrolirengas reagoi elektrofiilisella aromaattisella substituutioreaktiolla. Substituutioreaktiotapahtuu yleensä kolmosasemassa olevaan hiileen eikä kakkoshiileen kuten yleensä pyrrolirenkaan sisältävissä yhdisteissä. Tällaisia reaktiota ovat muun muassa halogenointi, nitraus, sulfonointi, alkylointi ja Friedel–Crafts-asylointi. Poikkeava substoituentin paikka selittyy elektronitiheydellä ja eri välituotteiden välisillä energiaeroilla.Kolmoshiilessä oleva substituentti muodostaa välituotteen, jonka aromaattisuus palautuu huomattavasti helpommin kuin, jos substituentti olisi kakkoshiilessä.


title: Indoli

text: Indolia esiintyy muun muassa jasmiinin eteerisissä öljyissä ja sitä myös lisätään hajusteisiin. Se on myös tärkeä lähtöaine ja välituote lääkeaineiden synteesissä ja siitä valmistetaan muun muassa bioteknisesti aminohappo tryptofaania.


title: FS Bretagne (1913)

text: Bretagne oli Ranskan laivaston vuonna 1913 vesille laskettu Bretagne-luokan taistelulaiva, joka palveli kummassakin maailmansodassa. Britannian kuninkaallinen laivasto upotti aluksen 3. heinäkuuta 1940 hyökätessään Oraniin operaatio Catapultissa.


title: FS Bretagne (1913)

text: Alus tilattiin Brestin laivastontelakalta, missä sen köli laskettiin 1. heinäkuuta 1912. Alus laskettiin vesille 21. huhtikuuta 1913 ja se valmistui syyskuussa 1915.


title: FS Bretagne (1913)

text: Aluksen astuttua sisaralustensa kanssa palvelukseen alkuvuodesta 1916 se liitettiin 1. taistelulaivalaivueen ensimmäiseen viirikköön, jossa alus palveli koko sodan ajan. Alus oli vuoden 1916 lopulla viirikön mukana Adrianmerellä tukikohtanaan Argostoli ja Korfu. Sen tehtävänä oli suojata itäisen armeijan sivustaa ja valvoa Kreikan tilannetta. Sodan lopulla aluksen miehistöstä siirrettiin osa Välimerelle sijoitetuille sukellusveneidentorjunta-aluksille ja alus makasikin sodan lopun Korfulla ankkurissa. Alus palasi Touloniin marraskuussa 1918.


title: FS Bretagne (1913)

text: Kesäkuussa 1921 alus määrättiin "Provencen" kanssa Le Havreen laivastokatselmukseen, mistä ne palasivat syyskuussa Touloniin. Taloudellisten syiden vuoksi taistelulaivojen lukumäärä tiputettiin vuonna 1922 neljään, jolloin lippulaivana oli "Bretagne" ja muina aluksina "Paris", "France" ja "Jean Bart". Alus oli normaalissa rauhan ajan palveluksessa Välimerellä, kunnes se siirrettiin vuonna 1934 Atlantille 2. taistelulaivalaivueeseen. Alus osallistui sotaharjoituksiin Azoreilla, Madeiralla ja Marokossa.


title: FS Bretagne (1913)

text: Alus kiersi 1936 "Provencen" kanssa Afrikan, mutta elokuussa alukset määrättiin valvomaan aseidenvientikieltoa Espanjan rannikolle. Valvontatehtävissä alus oli huhtikuuhun 1937.


title: FS Bretagne (1913)

text: Toisen maailmansodan puhjetessa alus palveli edelleen 2. taistelulaivalaivueessa, mutta Atlantin laivasto oli muuttunut Avomerilaivastoksi. Alus palveli laivueen mukana läntisellä Välimerellä, mutta se ei osallistunut sotatoimiin Italian ollessa sodan ulkopuolella. Alus siirrettiin 2. joulukuuta 1939 telakalle, mistä se palasi 3. maaliskuuta 1940.


title: FS Bretagne (1913)

text: Alus määrättiin Touloniin osaksi Force X:ää, jonka mukana se lähti 10. maaliskuuta Mers-el-Kebirin kautta Halifaxiin lastinaan maan kultavarannot. Se lähti paluumatkalle 29. maaliskuuta lentokoneita Ranskaan kuljettavan saattueen mukana. Alus saapui 10. huhtikuuta Touloniin, jolloin se määrättiin liittymään vara-amiraali Godfroyn Force X:ään Oranissa, jonne se saapui 18. huhtikuuta. Force X määrättiin Aleksandriaan, jonne se saapui 3. toukokuuta.


title: FS Bretagne (1913)

text: Ranskan Amiraliteetti määräsi 19. toukokuuta "Bretagnen" ja "Lorrainen" Bizerteen suojanaan "Tigre" ja "Lynx". Alusten tuli muodostaa vara-amiraali Gensoulin alaisuudessa nopea taisteluosasto (). Alukset lähtivät 20. toukokuuta Aleksandriasta ja ne saapuivat 27. toukokuuta Mers-el-Kebiriin, jossa ne olivat edelleen 3. heinäkuuta Britannian kuninkaallisen laivaston iskiessä satamaan operaatio Catapultissa.


title: FS Bretagne (1913)

text: "Bretagneen" osui ainakin neljä 15 tuuman kranaattia, jotka aiheuttivat aluksen tuhoutumisen räjähtämällä. Aluksella sai surmansa lähes tuhat ranskalaista merisotilasta. Aluksen nosto aloitettiin, mutta Pohjois-Afrikan sotatoimet keskeyttivät työn. Hylky nostettiin vasta vuonna 1952, minkä jälkeen se romutettiin.


title: FS Lorraine (1913)

text: Lorraine oli Ranskan laivaston Bretagne-luokan taistelulaiva, joka palveli kummassakin maailmansodassa.


title: FS Lorraine (1913)

text: Aluksen keskimmäinen tykkitorni poistettiin ja sen tilalle rakennettiin katapultti ja tilat neljälle lentokoneelle. Britannian kuninkaallinen laivasto miehitti aluksen 3. heinäkuuta 1940 Aleksandriassa operaatio Catapultissa. Se palasi palvelukseen toukokuussa 1943 Vapaan Ranskan laivastossa palvellen Välimerellä. Vuodesta 1945 aina vuoteen 1953 alus oli koululaivana ja lopulta proomuna ennen palveluksesta poistoa 17. helmikuuta 1953.


title: FS Provence (1913)

text: Provence oli Ranskan laivaston Bretagne-luokan taistelulaiva, joka palveli kummassakin maailmansodassa.


title: FS Provence (1913)

text: Britannian kuninkaallisen laivaston hyökätessä 3. heinäkuuta 1940 Oraniin operaatio Catapultissa alus vaurioitui pahoin ja se ajettiin uppoamisen estämiseksi rantaan. Alus siirrettiin tilapäiskorjausten jälkeen Touloniin telakalle. Alus upotettiin 27. marraskuuta 1942 Ranskan laivaston mukana Toulonissa, jotta se ei joutuisi saksalaisten käsiin. Saksalaiset nostivat aluksen 11. heinäkuuta seuraavana vuonna ja sen 340 millimetrin tykit siirrettiin rannikkotykistölle Saint Mandierin linnakkeeseen.


title: FS Provence (1913)

text: Alus upotettiin 1944 sulkulaivaksi, mistä se nostettiin huhtikuussa 1949 romutettavaksi.


title: FS Paris (1912)

text: Paris oli Ranskan merivoimien Courbet-luokan taistelulaiva. Toisessa maailmansodassa se palveli Vapaan Ranskan laivastossa.


title: FS Paris (1912)

text: Alus tilattiin Forges et Chantiers de la Méditerranéelta La Seynestä. Sen köli laskettiin 10. marraskuuta 1911 ja alus laskettiin vesille 28. syyskuuta 1912. Alus valmistui 1. elokuuta 1914.


title: FS Paris (1912)

text: Ensimmäisen maailmansodan alus vietti Välimerellä. Alus tuki aluksi Montenegron maajoukkoja tykistöllään, minkä jälkeen se lähinnä valvoi Otrantonsalmen sulkua estäen Itävalta-Unkarin laivaston pääsyn Adrianmereltä.


title: FS Paris (1912)

text: Saksan hyökättyä Ranskaan aluksen varustaminen aloitettiin kiireesti. Se tuki liittoutuneiden joukkojen Cherbourgin puolustusta kesäkuussa ennen vetäytymistään Britteinsaarille. Operaatio Catapultissa brittijoukkojen miehittävät sen 3. heinäkuuta Plymouthissa.


title: FS Paris (1912)

text: Alus palveli varasto- ja majoitusaluksena, kunnes se sodan jälkeen palautettiin heinäkuussa 1945 Ranskalle. Alus hinattiin Brestiin, jossa se jatkoi palvelustaan varastoaluksena myyntiinsä 21. joulukuuta 1955 saakka. Se romutettiin kesäkuusta 1956 alkaen La Seynellä.


title: Pekka Heikkinen

text: Pekka Heikkinen voi tarkoittaa ainakin seuraavia:


title: FS Jean Bart (1911)

text: Jean Bart oli Ranskan laivaston Courbet-luokan taistelulaiva.


title: FS Jean Bart (1911)

text: Alus tilattiin Arsenal de Brestiltä osana vuoden 1910 laivasto-ohjelmaa ollen siten luokkansa nimikkoaluksen kanssa Ranskan laivaston ensimmäiset dreadnought-taistelulaivat. Sen köli laskettiin 15. marraskuuta 1910 ja alus laskettiin vesille 22. syyskuuta 1911. Alus valmistui 5. kesäkuuta 1913. Alus ajoi koeajoissa 22,6 solmua.


title: FS Jean Bart (1911)

text: Ensimmäisen maailmansodan alus vietti Välimerellä, missä se osallistui Itävalta-Unkarin laivaston panssarikansiristeilijä "SMS Zentan" upottamiseen elokuussa 1914. Aluksen viinivarastoon osui 21. joulukuuta Adrianmerellä Itävalta-Unkarin laivaston sukellusveneen "SM Sg. U-21" laukaisema torpedo, onneksi viinivaraston takana ollut etummainen ammusvarasto ei lauennut. Alus sai suuren vuodon, mutta kykeni pääsemään Maltalle korjattavaksi. Loppusodan se oli valvomassa Otrantonsalmen sulkua, joka esti Itävalta-Unkarin laivaston pääsyn Adrianmereltä. Vuonna 1919 alus oli vielä sisaraluksensa "Francen" kanssa Sevastopolin operaatiossa.


title: FS Jean Bart (1911)

text: Alus modernisoitiin 1926-1929, jolloin näkyvimmät muutokset olivat kahden etummaisen savuhormin yhdistäminen, maston korvaaminen kolmijalalla, suurempi komentosilta, parannettu tulenjohtokyky, pääaseiden korkeuskulman ja siten kantaman kasvattaminen sekä ilmatorjunta-aseistuksen lisääminen. Alus todettiin niin huonokuntoiseksi, että sen aseistus riisuttiin 1936 ja se muutettiin koululaivaksi Touloniin nimettynä "Océaniksi". Saksalaiset valtasivat aluksen miehittäessään Vichyn Ranskan 1942, minkä jälkeen sitä käytettiin ontelopanosten kehityskokeissa. Alus upposi liittoutuneiden ilmapommituksessa 15. maaliskuuta 1944 Toulonin satamaan, mistä se nostettiin 1945 ja alus romutettiin 1946-1947 Toulonissa.


title: Joensuu 1685 (albumi)

text: Joensuu 1685 on suomalaisen samaa nimeä kantavan yhtyeen ensimmäinen studioalbumi. Se on julkaistu vuonna 2008 levymerkillä Bone Voyage Recordings.


title: Joensuu 1685 (albumi)

text: Vuonna 2012 verkkomedia Nuorgam valitsi albumin ”Nothingness”-kappaleen sivuston ”2000-luvun kotimaiset pophelmet” -listalle.


title: Joensuu 1685 (albumi)

text: Kaikki kappaleet säveltänyt Joensuu 1685 sekä sanoittanut Mikko Joensuu, ellei toisin mainittu.


title: FS Jean Bart (1940)

text: Jean Bart oli Ranskan laivaston Richelieu-luokan taistelulaiva.


title: FS Jean Bart (1940)

text: Aluksesta oli tehty noin 77 prosenttia Saksan hyökätessä Ranskaan. Se laskettiin keskeneräisenä vesille ja siirrettiin kesäkuussa 1940 Casablancaan turvaan. Alukselle oli asennettuna ainoastaan toinen sen pääaseiden torneista, ja toinen torni, jossa oli ainoastaan kaksi tykkiä asennettuna, kuljetettiin rahtialuksella. Saksan laivaston sukellusvene upotti rahtialuksen.


title: FS Jean Bart (1940)

text: Yhdysvaltain noustessa maihin Pohjois-Afrikassa 8. marraskuuta 1942 alus taisteli Yhdysvaltain laivaston taistelulaivan "USS Massachusettsin" ja laivaston ilmavoimien pommittajien kanssa kärsien pahoja vaurioita. Alus ajettiin uppoamisen estämiseksi rantaan.


title: FS Jean Bart (1940)

text: Alus palautettiin 1945 Ranskalle, ja sen rakennustöitä jatkettiin seuraavana vuonna Brestin telakalla uusien suunnitelmien pohjalta. Se aloitti koejot 16. tammikuuta 1949 ja se valmistui lopulta toukokuussa 1955. Alus osallistui Suezin kriisiin 1956, ja se siirrettiin seuraavana vuonna reserviin. Alus poistettiin palveluksesta 1961 ja romutettiin 1969.


title: FS Richelieu (1939)

text: Richelieu oli Ranskan laivaston Richelieu-luokan taistelulaiva. Alus osallistui toiseen maailmansotaan, jonka alussa se palveli Vichyn Ranskan laivastossa.


title: FS Richelieu (1939)

text: Aluksen köli laskettiin Arsenal de Brestin Le Saloun No 4 telakalla 22. lokakuuta 1935 eli alle kolme viikkoa siitä kuin sen edeltäjän "Dunkerquen" keskeneräinen runko oli laskettu vesille. Alus piti valmistaa kolmessa osassa, joten ainoastaan sen 197-metrinen keskiosa valmistettiin telakalla. Keulan 43-metrinen ja perän 8-metrinen osa valmistettiin muualla. Tarvittavat laipiot varmennettiin alusta vesille laskettaessa, jottei vesi pääsisi alukseen. Keskiosa hinattiin Laninonin No 4 telakalle, jossa keula ja peräosat kiinnitettiin 17. tammikuuta 1939.


title: FS Richelieu (1939)

text: Toisen maailmansodan syttyessä 3. syyskuuta aluksen runko oli valmis ja aluksen ensimmäinen päällikkö Marzin vastaanotti tehtävänsä. Alus varustettiin Quai d'Armementissa. Ranskan tarkastaessa laivanrakennusohjelmiaan annettiin määräys saattaa "Richelieu" ja "Jean Bart" mahdollisimman nopeasti palvelukseen. Aluksen viimeinen tykkitorni asennettiin 21. tammikuuta 1940 ja jo 14. tammikuuta olivat hinaajat siirtäneet merelle Rade-Abriin ensimmäisiin moottoritesteihin, mistä se palasi Laninoniin telakalle No 8.


title: FS Richelieu (1939)

text: Aluksen koeajot jatkuivat 31. maaliskuuta - 7. huhtikuuta, jolloin koneisto tuotti jo 100 000 hevosvoimaa. 11. huhtikuuta alukselle asennettiin ensimmäiset kolme 100 millimetrin ilmatorjuntatykkiä ja katapultti asennettiin 13. huhtikuuta. Aluksen vastaanottotestit aloitettiin 14. huhtikuuta, jolloin tehtiin kolme 18,5 solmun ja kolme 22,5 solmun Brestin eteläpuolella olevan Douarnenezinlahden kierrosta. Sukellusveneiden aiheuttaman vaaran vuoksi alusta saattoivat hävittäjät "Albatros" ja "Vautour". Testien lopulla kokeiltiin ilmatorjunta-aseistusta sekä nostettiin nopeus 30 solmuun, jolloin koneisto tuotti 123 000 hevosvoimaa.


title: FS Richelieu (1939)

text: Saksalaisten edettyä Ranskaan alus lähti 18. kesäkuuta 1940 Dakariin hävittäjien "Fougueux’n" ja "Frondeurin" saattamina . Alukset saapuivat määränpäähänsä 23. kesäkuuta. Alus puolusti Dakaria 24. syyskuuta liittoutuneiden valtausyritykseltä (operaatio Menace). Se vaurioitui lievästi, ja tilapäiskorjausten jälkeen se oli jälleen merikelpoinen.


title: FS Richelieu (1939)

text: 1942 Vichyn Ranskan Pohjois-Afrikassa olleiden joukkojen liityttyä liittoutuneisiin (operaatio Soihtu) alus purjehti New Yorkiin telakakalle, mistä se palasi palvelukseen 10. lokakuuta 1943.


title: FS Richelieu (1939)

text: Se palveli Britannian Kotilaivaston mukana maaliskuuhun 1944, jolloin se siirrettiin Brittien Itäiseen laivastoon. Alus osallistui Sabangin ja Surabayan taisteluihin ennen paluutaan Eurooppaan vuoden 1944 lopulla. Alus palasi Tyynelle valtamerelle vuoden 1945 alussa, missä se vietti sodan lopun.


title: FS Richelieu (1939)

text: Japanin antauduttua "Richelieu" osallistui Ranskan joukkojen siirtoihin Indokiinaan erityisesti Nha Trangiin. Alus lähti paluumatkalle Ranskaan 29. joulukuuta ja se saapui Touloniin 11. helmikuuta 1946. Aluksen rauhan ajan palvelukseen kuuluivat sotaharjoitukset ja laivastovierailut.


title: FS Richelieu (1939)

text: Alus siirrettiin koululaivaksi Touloniin 1952. Se siirrettiin Brestiin vuonna 1956, jossa siitä tehtiin majoitusalus 25. toukokuuta. Alus siirrettiin reserviin 1958. Alus poistettiin alusluettelosta 16. tammikuuta 1968 ja se nimettiin "Q432:ksi". Alus romutettiin syyskuussa Genovassa.


title: Qonaqkənd

text: Qonaqkənd () on taajama Azerbaidžanin Quban piirissä. Se sijaitsee Kaukasusvuoristossa Vəlvələçayn sivujoen varrella 64 kilometriä Qubasta lounaaseen. Asukkaita on 1 600 henkeä (vuonna 2010).


title: Qonaqkənd

text: Vuosina 1930–1959 Qonaqkənd oli samannimisen hallintopiirin keskus. Vuonna 1964 se sai kaupunkimaisen taajaman statuksen. Paikkakunta tunnetaan siellä kudotuista matoista. Seudun kanta-asukkaat ovat tateja.


title: Volodymyr Klytško vs. David Haye

text: Volodymyr Klytško vs. David Haye (ottelua markkinoitiin nimellä Wladimir Klitschko vs. David Haye) oli nyrkkeilyn raskaansarjan maailmanmestaruusottelu, joka käytiin 2. heinäkuuta 2011 Hampurissa Saksassa. Panoksena olivat ukrainalaisen Volodymyr Klytškon IBF- ja WBO-liittojen maailmanmestaruudet sekä brittiläisen David Hayen WBA-liiton maailmanmestaruus.


title: Volodymyr Klytško vs. David Haye

text: Ennen ottelua haastajaksi merkitty Haye nimitteli Klytškoa ja yritti ärsyttää häntä saadakseen hänet hyökkäämään aggressiivisesti. Kamppailu kesti täydet 12 erää ja päättyi Klytškon voittoon pisteillä.


title: Volodymyr Klytško vs. David Haye

text: Ottelijoiden piti kohdata jo vuonna 2009, mutta tuolloin ottelu peruuntui Hayen loukattua itsensä harjoituksissa. Uudesta ottelusta päästiin kuitenkin sopimukseen. Hayen suosio Britanniassa sai Klytškon managerit poikkeuksellisesti suostumaan sopimukseen, jossa ottelun tuotot jaettiin tasan kamppailijoiden kesken.


title: Volodymyr Klytško vs. David Haye

text: Ottelua edeltäneessä punnituksessa Klytško painoi 110 kiloa ja Haye 96.


title: Volodymyr Klytško vs. David Haye

text: Ottelua edelsi ärsyttämiskampanja, jonka avulla haastaja Haye yritti markkinoida ottelua ja saada vastustajansa hyökkäämään kimppuunsa ottelussa. Ennen kamppailua Klytško uhkasi lyödä Hayen takaisin maan pinnalle. Haye vastasi uhkaukseen kuvailemalla tulevaa ottelua "teloitukseksi, minkä lisäksi hän nimitteli Klytškoa "Bitchkoksi" ja huijariksi. Ottelijat uhkasivat myös hakata toisensa sairaalakuntoon. Haye lupasi myös kätellä Klytškoa vasta, kun käy katsomassa häntä sairaalassa ottelun jälkeen.


title: Volodymyr Klytško vs. David Haye

text: Kuuluisin ottelua edeltäneistä tempauksista oli Hayen t-paita, jota hän piti päällään yhdessä ottelua edeltäneistä lehdistötilaisuuksista. Paitaan oli kuvattuna Volodymyr Klytškon ja hänen veljensä Vitalin (WBC-liiton maailmanmestarin) katkaistut päät. Klytško piti tapausta häpeällisenä lajille.


title: Volodymyr Klytško vs. David Haye

text: Haye antoi Klytškon odottaa seitsemän minuuttia ennen kuin saapui kehään.


title: Volodymyr Klytško vs. David Haye

text: Klytško hallitsi ottelua, eikä Haye pystynyt vastaamaan tähän. Haye otteli Klytškon mukaan äärimmäisen puolustavasti ja vältteli vastustajaansa. Tämän lisäksi hän kävi kanveesissa kamppailun aikana useita kertoja liukastumisten ja kompuroinnin seurauksena. Vasta 11. erässä kehätuomari Genaro Rodriquez laski hänelle ensimmäistä kertaa lukua.


title: Volodymyr Klytško vs. David Haye

text: Klytško voitti ottelun ja WBA-liiton maailmanmestaruuden 12. eräisen kamppailun jälkeen pisteillä. Tuomarit tuomitsivat ottelun Klytškolle yksimielisesti pistein 117–109, 118–108 ja 116–110. Haye löi keskimäärin 24 iskua erässä, Klytško 42.


title: Volodymyr Klytško vs. David Haye

text: Ottelun jälkeen Klytškoa häiritsi se, ettei hän kyennyt ottamaan uransa 50. tyrmäysvoittoa kamppailussa. Klytškon ja Hayen kohtaamisen jälkeen Volodymyr ja hänen veljensä, WBC-liiton maailmanmestari Vitali Klytško hallitsivat kaikkia merkittäviä raskaansarjan maailmanmestaruusvöitä. Klytškon veljekset nousivat näin kamppailun myötä raskaansarjan kiistattomiksi hallitsijoiksi, sillä he olivat aiemmin tehneet lupauksen äidilleen, etteivät koskaan kohtaisi toisiaan kehässä.


title: Volodymyr Klytško vs. David Haye

text: Ottelua arvosteltiin siitä, ettei se pystynyt nousemaan ennakkonostatustensa tasolle. Kamppailun tulos herätti myös kysymyksiä jatkosta. Kun Klytškon veljekset ottivat haltuunsa kaikki raskaansarjan vyöt samanaikaisesti, ei nähtävissä ollut ketään selkeää haastajaa heille. Tämän vuoksi Haye ilmoitti pian ottelun jälkeen olevansa kiinnostunut uusintaottelusta, koska hänen mielestään kukaan muu haastaja ei herättäisi vastaavaa kiinnostusta.


title: Volodymyr Klytško vs. David Haye

text: Lehdistötilaisuudessa ottelun jälkeen Haye nousi toimittajien edessä pöydälle näyttämään murtunutta varvastaan, jolla hän selitti tappiotaan. Hän laittoi kuvan murtuneesta varpaastaan myös Twitteriin. Nyrkkeilyasiantuntijoiden keskuudessa varvasta pidettiin kuitenkin tekosyynä tappiolle, jopa Hayen kotimaassa Iso-Britanniassa. Nostettiin esille, miten Haye oli juuri ennen kamppailua sanonut olevansa elämänsä parhaassa kunnossa, vaikka varvas oli murtunut jo ottelua edeltävänä lauantaina. Haye ei kuitenkaan halunnut perua ottelua toista kertaa, sillä hän oli joutunut perumaan suunnitellun aiemman kohtaamisensa Klytškoa vastaan selkäongelmien takia.


title: Garci Rodríguez de Montalvo

text: Garci Rodríguez de Montalvo (tai "Garci Ordóñez de Montalvo") (n. 1450–1504) oli espanjalainen kirjailija. Rodriguez De Montalvo teki muun muassa oman versionsa ritariromaanista "Amadis de Gaula". Kalifornian osavaltion nimi tulee Rodríguez de Montalvon teoksesta "Las sergas de Esplandián", jossa on "California"-niminen saariparatiisi.


title: Jan Hernych

text: Jan Hernych (s. 7. heinäkuuta 1979 Praha) on tšekkiläinen tennispelaaja. Parhaimmillaan hän on ollut ATP-listan sijalla 59 huhtikuussa 2009. Nelinpelissä hän on voittanut yhden ATP-turnauksen.


title: Jan Hernych

text: Grand Slam -turnauksissa Hernych on päässyt parhaimmillaan kolmannelle kierrokselle Australian avoimissa 2011. Hän pääsi turnaukseen mukaan karsintojen kautta. Ensimmäisellä kierroksella Hernych voitti Denis Istominin ja toisella kierroksella Thomaz Belluccin, kunnes hävisi kolmannella kierroksella maailmanlistan neloselle, Robin Söderlingille. Viisieräinen ottelu Belluccia vastaan kesti yli neljä ja puoli tuntia.


title: Jan Hernych

text: Kaksinpelissä Hernych pääsi ensimmäisen kerran ATP-turnauksen loppuotteluun 's-Hertogenboschissa vuonna 2006. Nelinpelissä hän voitti Münchenin turnauksen vuonna 2009 Ivo Minářin kanssa.


title: Enver pašša

text: İsmail Enver Efendi (, 22. marraskuuta 1881 Konstantinopoli – 4. elokuuta 1922 lähellä Baldžuania, Turkestan (nyk. Tadžikistanissa)) oli turkkilainen kenraali ja sotaministeri ensimmäisen maailmansodan aikana.


title: Enver pašša

text: Enver pašša oli yksi vuoden 1908 nuorturkkilaisten vallankumouksen johtajia. Hän liittyi seuraavana keväänä kenraali Mahmud Şevket paššan joukkoihin, jotka marssivat Konstatinopoliin ja syöksivät sulttaani Abd-ul-Hamid II:n vallasta. Vuoden 1911 Italian–Turkin sodan aikana Enver pašša organisoi turkkilaisten vastarinnan Libyassa ja seuraavana vuonna hänet nimitettiin Benghazin kuvernööriksi. Hän johti 23. tammikuuta 1913 suoritettua vallankaappausta, joka palautti nuorturkkilaiset valtaan, ja sen jälkeen hän oli maan hallituksen johtava hahmo vuoteen 1918 asti yhdessä Talaat paššan ja Djemal paššan kanssa.


title: Enver pašša

text: Toisessa Balkanin sodassa 1913 Enver pašša toimi yleisesikunnan päällikkönä ja valtasi heinäkuussa 1913 Adrianopolin takaisin bulgarialaisilta.


title: Enver pašša

text: Ensimmäisen maailmansodan aattona 2. elokuuta 1914 Enver pašša oli Turkin sotaministeri. Hän solmi salaisen sotilasliiton Saksan kanssa suojellakseen maataan mahdolliselta Venäjän hyökkäykseltä. Turkin ja Venäjän suhteet olivat jännittyneet, koska molemmat pyrkivät laajentamaan aluettaan Balkanilla. Enverin tarkoituksena oli sotapolitiikalla palauttaa Turkin suurvalta-asema. Sodan sytyttyä Turkki liittyikin keskusvaltojen puolelle ja aloitti sotatoimet 21. joulukuuta 1914 Armeniassa ja Kaukasuksella Venäjää vastaan. Operaatio alkoi menestykselliseti, ja kolme venäläistä divisioonaa perääntyi alueelta vuoden loppuun mennessä. Taistelu Karsin kaupungista käytiin vuoden 1915 ensimmäisinä päivinä. Siihen otti osaa 100 000 venäläistä ja 95 000 turkkilaista sotilasta. Venäläisten voimakas vastaisku pakotti Turkin perääntymään Erzerumiin. Kylmyys oli suuri haitta turkkilaisille, joista enää 19 000 sotilasta oli taistelukuntoisia Karsista perääntymisen jälkeen. Enver erosi tämän jälkeen armeijan ylipäällikkyydestä, mutta pysyi sotaministerinä.


title: Enver pašša

text: Vuonna 1915 käydyn Gallipolin taistelun jälkeen Enver pašša otti vuonna 1916 uudelleen ylipäällikkyyden ja alkoi varustautua leveän rintaman hyökkäykseen Venäjää vastaan. Tarkoitus oli, että Turkin 3. armeija etenisi heinäkuun 1916 alussa pitkin Mustanmeren rannikkoa ja 2. armeija hyökkäisi Venäjän hallussa olleeseen Bitlisin kaupunkiin. Venäjän kenraali Nikolai Judenitš aloitti kuitenkin voimakkaan vastahyökkäyksen, eikä Turkin etenemisestä tullut mitään.


title: Enver pašša

text: Enver pašša oli päävastuussa Armenian kansanmurhasta keväällä ja kesällä 1915. Armenia sijaitsi Venäjän ja Turkin välisellä raja-alueella ja sen asukkaat olivat kristittyjä. Turkki piti heitä epäluotettavina ja pyrki väestönsiirroilla, karkotuksilla ja terrorilla pääsemään heistä eroon. Turkki kuitenkin kiistää nykyäänkin, että maa olisi syyllistynyt kansanmurhaan armenialaisia vastaan.


title: Enver pašša

text: Turkkilainen nationalismi nousi esille, kun maa joutui maailmansodan rauhansopimuksessa luovuttamaan alueita Kreikalle. Syttyi vuosina 1919–1923 käyty Turkin itsenäisyyssota, jonka tuloksena ottomaanivalta päättyi. Turkki muuttui tasavallaksi sodassa suosituksi tulleen upseeri Kemal Atatürkin johtamana vuonna 1923. Enver pašša joutui pakenemaan maasta.


title: Enver pašša

text: Vuonna 1920 hän matkusti Moskovaan ja pyysi Neuvosto-Venäjän johdolta apua Atatürkin syrjäyttämiseen. Hän ei saanut pyytämäänsä tukea, mutta neuvostojohtajat sallivat hänen mennä Turkestaniin järjestelemään Keski-Aasian tasavaltojen asioita. Vuonna 1921 Enver pašša kuitenkin liittyi Buharassa bolševikkien vastaiseen Basmatšin kapinaan. Hän kaatui seuraavana vuonna taistelussa puna-armeijan joukkoja vastaan.


title: Hamed Haddadi

text: Hamed Haddadi (; s. 19. toukokuuta 1985 Ahvāz) on iranilainen koripalloilija, joka edustaa nykyisin Phoenix Sunsia. Hän on maan ensimmäinen NBA-pelaaja.


title: Hamed Haddadi

text: Hddadi pelasi koripalloa Shahin Ahvāzin juniorijoukkueissa. Kaudeksi 2002–2003 hän siirtyi Paykan Teheraniin, josta hän siirtyi vuonna 2003 Al-Nasriin. Haddadi pelasi seurassa vain lyhyen ajan ja vaihtoi saman vuonna superliigassa pelanneeseen Paykan Teheraniin. Kauden 2007–2008 ajan hän edusti Saba Battery Teherania. Elokuussa 2008 hän siirtyi NBA-seura Memphis Grizzliesiin. Kauden alussa hän pelasi myös joitakin pelejä D-liigan Dakota Wizardsissa. Vuonna 2013 Memphis kauppasi Haddadin Toronto Raptorsille, joka möi hänet pian Phoenix Sunsille.


title: Keshan diskografia

text: Kesha on yhdysvaltalainen laulaja ja lauluntekijä. Hänen diskografiansa käsittää kaksi studioalbumia, yhden remixalbumin, kaksi EP-levyä ja useita singlejä sooloartistina sekä vierailevana artistina.


title: Spark

text: Spark (suom. "kipinä") voi tarkoittaa esimerkiksi:


title: Gianpiero Combi

text: Gianpiero Combi (20. marraskuuta 1902 Torino – 12. elokuuta 1956 Torino) oli italialainen jalkapalloilija.


title: Gianpiero Combi

text: Combi voitti kapteenina Italialle maailmanmestaruuden vuonna 1934. Hänen lisäkseen maalivahdeista samaan ovat yltäneet Italian Dino Zoff vuonna 1982 ja Espanjan Iker Casillas vuonna 2010.


title: Gianpiero Combi

text: Combi pelasi yhteensä 47 maaottelua vuosina 1924–1934.


title: Schilthorn

text: Schilthorn on 2 970 metriä korkea vuori Bernin Alpeilla, Bernin kantonissa, Sveitsissä. Sen huippu sijaitsee Bernin Alppien päävuorijonolta pohjoiseen, Sefinenfurgge-solan pohjoispuolella.


title: Schilthorn

text: Huipulla on ravintola, Piz Gloria, jonne on kabiinihissiyhteys 2 677 metristä, Birgistä. Sieltä kabiinihissilinjat jatkuvat edelleen alemmas Mürrenin kylään, Gimmelwaldiin ja lähelle Stechelbergiä, laakson pohjalle, Schwarzmönchin juurelle. Vuoren ympärillä on myös useita eritasoisia vaelluspolkuja ulkoilijoita varten.


title: Schilthorn

text: Yksinkertaisimmin huipulle voi vaeltaa nousemalla köysiratahissillä ensin 1 638 metrin korkeudella olevaan Mürrenin kylään, josta on olemassa vaihtoehtoisia reittejä kohti Schilthornia. Mürrenin ja Schilthornin välinen korkeusero on 1 332 metriä.


title: Tike

text: Tike voi tarkoittaa esimerkiksi seuraavia:


title: Somnia (runokokoelma)

text: Somnia on A. W. Yrjänän kolmas runokokoelma. Se ilmestyi Johnny Knigan kustantamana vuonna 2003, menestyksekkäiden "Arcanan" ja "Rotan" jälkeen.


title: Somnia (runokokoelma)

text: Runokokoelma jakautuu kolmeen eri osaan:


title: Hilderaldo Bellini

text: Hilderaldo Luiz Bellini (7. kesäkuuta 1930 Itapira, São Paulo – 20. maaliskuuta 2014 São Paulo, São Paulo) oli brasilialainen jalkapalloilija.


title: Hilderaldo Bellini

text: Bellini voitti Brasilian joukkueessa maailmanmestaruuden vuosina 1958 ja 1962. Vuonna 1958 hän oli mestarijoukkueen kapteeni.


title: Mobiiliviestintä

text: Mobiileihin viestintävälineisiin tai mobiiliviestimiin katsotaan kuuluvan kaikki langattomasti toimivat viestintävälineet (Horrigan 2009). Yleisimpiä mobiileja viestintävälineitä ovat kannettavat tietokoneet, kämmentietokoneet, osa MP3-soittimista, osa käsikonsoleista, matkapuhelimet ja älypuhelimet. Matka- ja älypuhelimen erot jaotellaan tässä artikkelissa Kielitoimiston sanakirjan 2.0 (2009) mukaan. Matkapuhelimella tarkoitetaan ensisijaisesti puheyhteyksiin tarkoitettua matkaviestintä. Nimitystä älypuhelin käytetään ”matkapuhelimesta, jossa on internet-yhteys, sähköposti tai muita tietokoneen ominaisuuksia.” (Kielitoimiston sanakirja 2.0 2009.)


title: Mobiiliviestintä

text: Arminen (2007) viittaa mobiiliviestinnällä pääasiassa matkapuhelimen käyttöön, ja hän puhuukin välillä suoraan matkapuhelimesta. Arminen väittääkin mobiiliviestinnän muuttaneen kahdenvälistä viestintää: se on lisännyt kontaktien määrää, lyhentänyt viestimiseen käytettävää aikaa ja luonut monimuotoisia reaaliaikaisia viestinnän muotoja. Matkapuhelin onkin kaikkialla oleva viestinnän muoto, jolla on sekä käytännöllisiä että symbolisia piirteitä. Matkapuhelin mahdollistaa tehokkaan reaaliaikaisen viestinnän, joka usein helpottaa järjestelyitä ja säästää aikaa, koska ”tyhjät välit” voi käyttää viestintään. (Arminen 2007; Arminen & Weilenmann 2009.) Matkapuhelimella viestitään tekemisistä, aikomuksista ja sijainnista, mikä auttaa luomaan ja ylläpitämään sosiaalisia suhteita. Mobiiliviestintä mahdollistaa myös arkipäiväisten asioiden jakamisen, jolloin viestijät punovat jaettaviin asioihin persoonallisuuksiaan ja heidän välistä suhdettaan. Tällöin jokapäiväisistä asioista viestiminen sisältää symbolisia ominaisuuksia. (Arminen & Weilenmann 2009, 1921.)


title: Mobiiliviestintä

text: Matkapuhelin näyttää edistävän ja parantavan keskinäisviestintää (Arminen & Weilenmann 2009, 1912; Mäenpää 2000, 133). Perinteisesti matkapuhelin ei edistä viestintää tuntemattomien kanssa, vaan se edistää kavereiden kanssa keskustelua arjen polttavista asioista. Yksityisesti puhutusta tulee kuitenkin julkista, kun puhuminen tapahtuu julkisessa tilassa. Tällöin ihmiset eivät voi valita, mitä muut saavat kuulla (vrt. verkkoyhteisöpalveluihin). Sosiaaliset normit kuitenkin ohjaavat julkista puhumista. (Mäenpää 2000.) Matkapuhelinta voi käyttää myös yhteisen viestinnän parantamiseen esimerkiksi ryhmässä, jolloin saadaan yhdessä tietoa kaukaisistakin tapahtumista. Näiden tietojen pohjalta ryhmässä voidaan käydä keskustelua tai tehdä jotakin, eli mobiiliviestin tarjoaa polttoainetta keskustelulle tai tekemiselle. (Arminen & Weilenmann 2009, 1912.)


title: Mobiiliviestintä

text: Perinteisesti matkapuhelimella vaihdetaan usein lyhyitä, läheisyyttä ylläpitäviä viestejä tärkeiden ihmisten kanssa. Matkapuhelimella sovitaan usein tapaamisista ja organisoidaan jokapäiväistä toimintaa. Lisäksi matkapuhelinta käytetään itsensä ilmaisemiseen, kuten tunteista kertomiseen. (Petrovčič 2008, 6; 10.) Matkapuhelimella jaetaankin usein huolia, kokemuksia ja pidetään yhteyttä kun sille on aikaa, esimerkiksi bussissa istuessa. Matkapuhelimella kysytään myös apua ja sillä annetaan sekä etsitään sosiaalista tukea. Matkapuhelimella esimerkiksi kuullaan uutisia kotipuolesta ja täytetään perherooleja. (Chen & Katz 2009.) Mäenpää (2000) puolestaan väittää matkapuhelimen kuuluvan osaksi liikkuvaa ja nopeaa elämäntapaa. Ihmiset puhuvat usein kännykkäänsä juuri autossa ollessaan; he sanovat sen olevan parasta seurusteluaikaa kavereiden kanssa. Tämä liikkuva, mutta yksityinen tila osana kaupunkiympäristöä kannustaa ihmisiä viestimään toisilleen. Toinen suosikkiaika puhumiseen on kaikenlainen luppoaika, kuten odottaminen. (Mäenpää 2000.)


title: Mobiiliviestintä

text: Arminen (2007) kertoo tutkimuksessaan, että matkapuhelin ei vapauta meitä paikasta, tilasta ja käytänteistä, vaan paikasta, tilasta ja käytänteistä tulee keskustelun aiheita. Myöhemmässä Armisen ja Weilmannin (2009, 1921) tutkimuksessa eräänä matkapuhelimen käytön tavoitteena oli tuntea välitöntä läsnäoloa. Matkapuhelimella osapuolet voivat jakaa omaa aika-tila-jatkumoa, eikä sen aina tarvitse liittyä välittömään ympäristöön. Jatkumo voi myös voittaa fyysiset esteet ja osapuolet voivat tuntea olevansa samassa aika-tila-jatkumossa. Täten matkapuhelin mahdollistaa läheisyyden ja läsnäolon tunteen, jolloin osapuolet jakavat huomaamattaan pieniä ja näennäisen tarkoituksettomia paloja tietoa tekemisestään ja sijainnistaan. Näiden tiedonmurusten jakaminen tapahtuu reaaliaikaisesti. Tiedonmuruset auttavat myös ylläpitämään ja vahvistamaan suhdetta fyysisestä etäisyydestä huolimatta. (Arminen & Weilenmann 2009, 1921.) Täten matkapuhelin voidaan ymmärtää interpersonaaliseksi viestimeksi, joka ”rikkoo” aikaa ja tilaa. (ks. esim. Arminen & Weilenmann 2009; Geser 2005.)


title: Mobiiliviestintä

text:
Teknologiavälitteinen viestintä
Tietokonevälitteinen viestintä


title: Mobiiliviestintä

text: Arminen, I. 2007. Mobile time-space-arena for new kinds of social actions. Mobile Communication Research Annual 1. Viitattu 5.5.2010.


title: Mobiiliviestintä

text: Arminen, I. & Weilenmann, A. 2009. Mobile presence and intimacy-Reshaping social actions in mobile contextual configuration. Journal of Pragmatics 41, 1905-1923.


title: Mobiiliviestintä

text: Chen, Y.-F. & Katz, J.E. 2009. Extending family to school life: College students' use of the mobile phone. Int. J. Human-Computer Studies 67, 179-191.


title: Mobiiliviestintä

text: Geser, H. 2005. Is the cell phone undermining the social order? Understanding mobile technology from a sociological perspective. Knowledge, Technology, & Policy 19 (1), 8-18.


title: Mobiiliviestintä

text: Horrigan, J. 2009. Wireless Internet Use. Viitattu 24.11.2009.


title: Mobiiliviestintä

text: Kielitoimiston sanakirjan 2.0 2009. MOT. Kielikone Oy. Viitattu 15.12.2009.


title: Mobiiliviestintä

text: Mäenpää, P. 2000. Digitaalisen arjen ituja Kännykkä ja urbaani elämäntapa. Teoksessa T. Hoikkala & J.P. Roos (toim.) 2000-luvun elämä: sosiologisia teorioita vuosituhannen vaiheesta. Helsinki: Gaudeamus, 132-152.


title: Mobiiliviestintä

text: Petrovcic, A. 2008. Social cohesiveness of network and mobile sociality - Exploring the personal networks and social participation of ICT users. Viitattu 6.10.2009.


title: Mobiiliviestintä

text: Rekola, P. 2011. Nuorten aikuisten verkkoyhteisöpalvelujen mobiilikäyttö. Jyväskylän yliopisto. Viestintätieteiden laitos. Pro gradu -tutkielma.


title: Mobiiliviestintä

text: Pauli Rekolan verkkoportfolio.


title: Metsä Wood

text: Metsä Wood on Metsä Groupin osa, joka valmistaa puutuotteita rakentamiseen ja teollisuudelle. Metsä Woodin liikevaihto vuonna 2011 oli 0,9 miljardia euroa, ja se työllistää noin 3 000 henkilöä.


title: Metsä Wood

text: Metsä Wood on mukana kehittämässä energiatehokasta rakentamista. Tällä alueella suurimpia hankkeita oli vuonna 2010 käynnistynyt ja vuonna 2012 valmistunut Helsingin puukerrostalokorttelin rakentaminen.


title: Metsä Wood

text: Metsä Woodin pääkonttori sijaitsee Espoon Tapiolassa.


title: Metsä Wood

text: Metsä Wood on osa Metsäliitto Osuuskuntaa, virallisesti osuuskunnan aputoiminimi. Toiminnallisesti ja kaupallisesti Metsä Wood on osa Metsä Group -ryhmää, jonka päämarkkina-alue on Eurooppa.


title: Metsä Wood

text: Metsäliitto Osuuskunnan juuret ovat 1900-luvun alussa Suomeen rantautuneessa osuuskuntaliikkeessä. Metsäliitto ryhtyi harjoittamaan mekaanista puunjalostusta 1940-luvun lopulla, jolloin ensimmäiset Metsäliiton sahat aloittivat toimintansa.


title: Metsä Wood

text: Finnforest oli yksi vuonna 1992 perustetun Metsäliitto-konsernin tytäryhtiöistä. Finnforest valmisti sekä markkinoi vaneria, sahatavaraa ja muita puutuotteita. Vuonna 2000 Finnforestiin yhdistettiin konsernin mekaanista metsäteollisuutta edustavat levy- ja sahateollisuudet sekä puiden kyllästys. Tällöin itsenäisinä yhtiöinä toimineet Oy Metsä Timber Ltd, Metsäliitto SW Oy ja Oy Metsä Prima Ltd fuusioitiin Finnforest Oyj:hin.


title: Metsä Wood

text: Finnforest sulautettiin Metsäliitto Osuuskuntaan vuonna 2006, minkä yhteydessä sen nimi muuttui Metsäliiton Puutuoteteollisuudeksi. Ulkomaanmarkkinoilla Metsäliiton Puutuoteteollisuus toimi edelleen Finnforest-nimellä. Vuoden 2012 helmikuussa Metsäliitto-konserni otti käyttöön brändinimen Metsä Group ja yhtenäisti yritysilmettään muun muassa ottamalla käyttöön uuden yritystunnuksen. Metsäliiton Puutuoteteollisuudesta tuli Metsä Wood.


title: Metsä Wood

text: Metsä Woodilla on Suomessa seitsemän sahaa, kaksi vaneritehdasta, kaksi Kerto-tehdasta, joissa valmistetaan järeitä palkki- ja puulevytuotteita, sekä liimapuutuotantoa Hartolassa, kyllästämö Kolhossa ja jaloste- ja lämpöpuutuotantoa Kaskisissa.


title: Metsä Wood

text: Insinööripuutuotteiden tuotekehitys tapahtuu Kerto-tehtaalla Lohjalla, ja puurakenteiden kehitystyötä tehdään Finnforest Merkissä Saksan Aichachissa. Erikoisvanereita kehitetään Suolahden jalostustehtaalla.


title: Metsä Wood

text: Tuotantolaitokset vuoden 2010 lopussa:


title: Bosnia ja Hertsegovinan koripalloliiga

text: Bosnia ja Hertsegovinan koripalloliiga on Bosnia ja Hertsegovinan korkein koripallosarja.


title: Bosnia ja Hertsegovinan koripalloliiga

text: Sarja pelataan kaksivaiheisena. Ensimmäisellä kierroksella kaksitoista joukkuetta pelaavat toisiaan vastaan kaksinkertaisen sarjan. Loppukautena sarjaan tulevat mukaan joukkueet, jotka ovat mukana Adrianmeren liigassa.


title: Serhi Stah’ovskyi

text: Serhi Stah’ovskyi (, s. 6. tammikuuta 1986 Kiova) on ukrainalainen tennispelaaja. Parhaimmillaan hän on ollut ATP-listan sijalla 31 syyskuussa 2010. Kaksinpelissä hän on voittanut neljä ATP-turnausta ja nelinpelissä kolme.


title: Serhi Stah’ovskyi

text: Grand Slam -turnauksissa Stah’ovskyi on päässyt parhaimmillaan kolmannelle kierrokselle Yhdysvaltain avoimissa 2010, Australian avoimissa 2011 ja Ranskan avoimissa 2011. Yhdysvaltain avoimissa hän hävisi kolmannella kierroksella Feliciano Lópezille luovutettuaan toisessa erässä. Australian avoimissa Stah’ovskyi voitti Daniel Brandsin ja Łukasz Kubotin, mutta hävisi kolmannella kierroksella Tommy Robredolle. Ranskan avoimissa hän hävisi David Ferrerille.


title: Serhi Stah’ovskyi

text: Kaksinpelissä Stah’ovskyi voitti ensimmäisen ATP-turnauksensa helmikuussa 2008 Zagrebissa. Turnauksen finaalissa hän voitti Ivan Ljubičićin. Toisen turnausvoittonsa hän saavutti vuonna 2009 Pietarissa pelatussa turnauksessa voittamalla finaalissa Horacio Zeballosin. Vuonna 2010 Stah’ovskyi voitti kaksi ATP-turnausta. Kesäkuussa ’s-Hertogenboschin finaalissa hän voitti Janko Tipsarevićin ja elokuussa New Havenin finaalissa Denis Istominin.


title: Argentiina-pokaali

text: Argentiinan puolustusministeri, eversti Pablo Riccheri lahjoitti vuonna 1903 maiden väliseen vapaakiväärin joukkuekilpailuun Argentiina-pokaalin, joka oli tiettävästi aikanaan maailman kallein kiertopalkinto.


title: Argentiina-pokaali

text: Ensimmäisen kerran Buenos Airesissa 1903 oteltaessa pokaalin voitti Sveitsi. Se pitikin sitä hallussaan aina maailmansotaan saakka, mutta Lyonin kisoissa 1921 pokaali joutui Yhdysvaltain haltuun. Sveitsi voitti pokaalin Yhdysvalloilta takaisin vuonna 1925 ja puolusti sitä kolme kertaa menestyksellä, kunnes 1930 oli jälleen Yhdysvaltain vuoro. Sveitsi valtasi mestaruuden takaisin heti 1931, onnistui puolustamaan sitä 1933, mutta menetti sen Suomelle Roomassa 1935.


title: Argentiina-pokaali

text: Jouduttuaan Viron haltuun (Helsinki 1937 ja Luzern 1939), se katosi tietymättömiin Viron jouduttua sotanäyttämöksi. Pokaali löytyi lopulta Neuvostoliitosta, joka palautti sen Argentiinaan. Tukholmassa 1947 oli Sveitsin vuoro jälleen voittaa kilpailu. Buenos Airesissa järjestetyissä MM-kilpailussa 1949 sen voitti Suomen joukkue, mutta 1952 se palasi jälleen sveitsiläisille.


title: Argentiina-pokaali

text: Itse pokaali painaa 28 kg, on kiinteätä kultaa ja hopeaa ja maksoi aikanaan 35 000 kultafrangia. Pokaali esittää Argentiinan kansallistunnusmerkkiä, ohdaketta kantavaa enkeliä. Pokaalin mukana seuraa "kultainen kirja", jossa on kirjattuna kaikkien kiertopalkintoa koskevien kilpailujen tulokset.


title: Jack Skille

text: Jack Skille (s. 19. toukokuuta 1987 Madison, Wisconsin) on yhdysvaltalainen jääkiekkoilija, joka pelaa NHL-joukkue Colorado Avalanchessa. Rightin laitahyökkääjän vahvuudet ovat luistelussa ja aggressiivisuudessa. Skille pelaa useimmiten kolmos-nelosketjun laitahyökkääjänä.


title: Jack Skille

text: Skille pelasi vuodet 2003–2005 NAHL-liigaa Yhdysvaltain alle 18-vuotiaiden maajoukkueen mukana. Chicago Blackhawks varasi hänet koko NHL:n varaustilaisuuden seitsemäntenä pelaajana kesällä .


title: Jack Skille

text: Vuodet 2005–2007 Skille kävi Wisconsinin yliopistoa. Hänen ensimmäinen kautensa siellä päättyi koko NCAA:n mestaruuteen keväällä 2006. Skille oli 13 osumallaan joukkueensa kolmanneksi paras maalintekijä Robbie Earlin ja Joe Pavelskin jälkeen. Toisella kaudellaan 2006–2007 hän pelasi loukkaantumisen takia vain 26 ottelua, mutta kevään 2007 Skille vietti Chicago Blackhawksin farmijoukkue Norfolk Admiralsissa, AHL:ssä.


title: Jack Skille

text: Kaudeksi 2007–2008 Skille siirtyi kolmivuotisella tulokassopimuksella Chicago Blackhawksin organisaatioon. Hän pelasi suurimman osan kaudestaan farmijoukkue Rockford IceHogsissa ja NHL:n puolella 16 ottelua toi tehot 3+2=5. Skille teki NHL-debyyttinsä 30. joulukuuta 2007 Los Angeles Kingsiä vastaan ja hänen NHL-uransa avausmaali syntyi 8. tammikuuta 2008 Montréal Canadiensin Cristobal Huetin taakse. Skille pelasi myös seuraavat kautensa 2008–2009 ja 2009–2010 suurimmaksi osaksi Rockfordissa. Hän pelasi molempina kausina yhteensä 14 NHL-ottelua tehoin 2+1=3. Heinäkuussa 2010 Skille teki vuoden mittaisen ja 600 000 dollarin arvoisen jatkosopimuksen Blackhawksin kanssa.


title: Jack Skille

text: Kausi 2010–2011 oli Skillelle ensimmäinen kokonainen NHL:ssä. Helmikuussa 2011 hänet kaupattiin Hugh Jessimanin ja David Pacanin kanssa Florida Panthersiin vaihdossa Michael Frolíkiin ja Alexander Salákiin. Yhteensä Skille teki NHL:ssä 62 runkosarjaottelussa tehot 8+11=19. Kesäkuussa 2011 hän teki kaksivuotisen jatkosopimuksen Panthersin kanssa.


title: Jack Skille

text: Skille edusti Yhdysvaltoja vuoden 2011 MM-kilpailuissa. Hän on aiemmin pelannut myös alle 20-vuotiaiden MM-kilpailuissa vuosina 2006 ja 2007, joista jälkimmäinen turnaus päättyi pronssiin. Skille voitti myös alle 18-vuotiaiden maailmanmestaruuden vuonna 2005 sekä hopeaa vuonna 2004.


title: Wapaita Aatteita

text: Wapaita Aatteita oli suomenkielinen aikakauslehti, joka ilmestyi vuosina 1889–1890. Lehden vastaavina toimittajina toimivat kirjailija Minna Canth ja toimittaja A. B. Mäkelä.


title: Wapaita Aatteita

text: Wapaita aatteita -lehden sisältö oli usein käännöksiä keskieurooppalaisista kirjoista tai kirjoituksista. Lehteen kirjoittivat esimerkiksi suomalaiset A. J. Mela ja N. R. af Ursin. Ulkomainen sisältö oli usein luonnontieteiden tutkijoilta ja kaunokirjallisuus aikansa tunnetuilta henkilöiltä, kuten Leo Tolstoilta tai Fjodor Dostojevskilta. Lehden julkaiseminen loppui jo puolentoista vuoden kuluttua aloittamisesta, kun se ei enää saanut ennakkosensuurin hyväksyntää. Lehdessä olikin usein maininta numeron julkaisun viivästymisestä, kun jokin artikkeli oli poistettava julkaisusta. Kerran yksi painos takavarikoitiin kokonaan kirjapainosta. Vapaa-ajattelijat ovat sanoneet sen olleen ensimmäinen suomenkielinen lehti, joka edusti heidän ihanteitaan.


title: U-41 (1939)

text: U-41 oli Saksan laivaston IXA-luokan sukellusvene toisessa maailmansodassa. Alus tilattiin 21. marraskuuta 1936 AG Weseriltä Bremenistä ja aluksen kölin lasku tapahtui 27. marraskuuta 1937 telakkanumerolla 946. Alus laskettiin vesille 28. tammikuuta 1939 ja otettiin palveluskäyttöön 22. huhtikuuta ensimmäisenä komentajanaan Gustav-Adolf Mugler.


title: U-41 (1939)

text: "U-41" liitettiin palvelukseen otettaessa 6. Sukellusvenelaivueeseen. Alus lähti 19. elokuuta 1939 Wilhelmshavenista ensimmäiselle partiomatkalleen. Alus matkasi Portugalin rannikolle ennen kuin se palasi Britteinsaarten länsipuolelta kiertäen Pohjanmerelle. Se pysäytti 16. syyskuuta Suomen Höyrylaiva Osakeyhtiön rahtialukset "S/S Vegan" (1073 grt) ja "S/S Suomen pojan" (1099 grt) ennen paluutaan Wilhelmshaveniin 17. syyskuuta. Molemmat laivat pakotettiin seuraamaan sukellusvenettä Saksaan.


title: U-41 (1939)

text: Alus lähti toiselle purjehdukselleen 7. marraskuuta, ja se upotti vielä samana päivänä torpedoimalla brittiläisen "Cresswellin" (275 grt) ja norjalaisen "Arne Kjoden" (11019 grt). Pari päivää myöhemmin alus upotti brittiläisen "Darinon" (1351 grt). Sen viimeinen upotus toisella matkallaan oli ranskalainen "Les Barges II" (296 grt) 21. marraskuuta. Alus palasi 7. joulukuuta satamaan.


title: U-41 (1939)

text: "U-41" lähti 27. tammikuuta 1940 Helgolandista. Alus upotti matkansa ainoan aluksen 5. helmikuuta brittiläisen "Beaverburnin" (9874 grt). Samassa yhteydessä sukellusveneen laukaisema torpedo vaurioitti hollantilaista "Ceroniaa" (8096 grt). Torpedojen laukaisun jälkeen aluksen kimppuun kävi Britannian kuninkaallisen laivaston A-luokan hävittäjä "HMS Antelope" syvyyspommein upottaen sukellusveneen Irlannin etelärannikolle. Aluksen koko miehistö sai surmansa.


title: René Nyberg

text: Ernst René Anselm Nyberg (s. 13. helmikuuta 1946 Helsinki) on suomalainen pitkän uran tehnyt diplomaatti ja East Office -konsulttiyrityksen aiempi toimitusjohtaja. Hän jäi eläkkeelle vuonna 2013.


title: René Nyberg

text: Nyberg valmistui ylioppilaaksi Helsingin Saksalaisesta koulusta vuonna 1965 ja valtiotieteen kandidaatiksi Helsingin yliopistosta 1969. Suomen ulkoasiainministeriön palvelukseen hän astui vuonna 1971 ja hoiti vuoteen 2004 erilaisia tehtäviä Moskovassa, Leningradissa, Brysselissä, Bonnissa ja oli Suomen pysyvä edustaja Etyjissä Wienissä vuosina 1992–1995. Vuonna 2000 hänet nimitettiin suurlähettilääksi Moskovaan, ja vuonna 2004 hän siirtyi suurlähettilääksi Berliiniin. East Officen toimitusjohtajana Nyberg aloitti vuonna 2008.


title: René Nyberg

text: Nybergin puoliso on professori Kaisa Nyberg. Hänen serkkunsa on pianisti Hillel Tokazier. Teoksessa "Viimeinen juna Moskovaan" Nyberg kertoo juutalaisen äitinsä Fannyn suvun vaiheista ja taustoittaa itäeurooppalaista juutalaisuutta. Teos oli palkintoehdokkaana Suuren Journalistipalkinnon Vuoden kirja -kategoriassa 2015.


title: Kevin Chen

text: Kevin Nai Chia Chen (s. 2. huhtikuuta 1979 Taipei) on taiwanilainen moottoriurheilija. Hän on ensimmäinen taiwanilainen, joka on saanut FIA:lta kilpailulisenssin autourheilusarjoihin.


title: Kevin Chen

text: Chen aloitti uransa Yhdysvalloissa Amerikan Sport Car Clubissa voittaen Touring 2 -sarjan mestaruuden vuonna 2003 ja 2004. Vuonna 2005 hän sijoittui toiseksi Show Room Stock B -sarjassa ja Pro Spec Miata -sarjassa. Hänet muistetaan erityisesti kilpailusta, jossa hän lähti neljännestä ruudusta ja putosi viimeiseksi osuttuaan seinään, mutta onnistui nousemaan seitsemänneksi ohittaen jopa 30 autoa. Vuonna 2007 Chen kilpaili Aasian Formula Renault V6 -sarjassa saavuttaen muutaman palkintosijan. Seuraavana vuonna hän jatkoi sarjassa saavuttaen tasaisesti palkintosijoja. Chen kilpaili Aasian GP2-sarjassa kaudella 2008–2009 saavuttamatta pisteitä. Vuonna 2009 Chen jatkoi Formula V6 -sarjassa saavuttaen kaksi palkintosijaa. Chen myös kilpaili Britannian F3-sarjassa Räikkönen Robertson Racing -tallissa saavuttaen muutaman pistesijan. Hän jatkoi sarjassa seuraavana vuonna saavuttamatta pisteitä. Chen ajoi myös Span 24 tunnin kilpailussa. Vuonna 2010 hän kilpaili World Touring Car Championship -sarjassa sijoittuen parhaimmillaan neljänneksi kilpailussa.


title: Iridescent

text: Iridescent on Linkin Parkin neljännen studioalbumin, "A Thousand Suns" neljäs single, joka julkaistiin toukokuussa 2011. Musiikkivideon kappaleeseen on ohjannut Joe Hahn. "Iridescent" on myös "" -elokuvan teemakappale.


title: Iridescent

text: Transformers-elokuvaa varten kappaleesta on tehty myös lyhyempi versio. Mike Shinoda sanoi, että yhteistyö alkoi siitä, kun Transformersin ohjaaja Michael Bay soitti hänelle, ja kysyi yhtyeen mahdollisuutta jatkaa Transformersin teemakappaleen tekemistä. Yhdessä he päättivät, että "Iridescent" voisi olla sopiva kappale elokuvaan, koska se on ollut yhtyeen keikoilla fanien suosikkikappale.


title: Iridescent

text: Elokuvan säveltäjä Steve Jablonsky, joka on pitkäaikainen yhtyeen fani, hyväksyi kappalevalinnan, sanomalla, että laulu sopii hyvin elokuvan tarinaan. Sekä Shinoda että Jablonsky olivat sitä mieltä, että kappale on sopiva valinta elokuvaan, koska elokuvaa on mainostettu "vakavammaksi" kuin edellidet elokuvat.


title: Iridescent

text: Kappaleeseen tehty musiikkivideo julkaistiin 3. kesäkuuta 2011.


title: Iridescent

text:
Digitaalinen single:
CD, UK iTunes single
Promotional US CD single
Single debytoi Billboardin Alternative Songs -listan sijalla 31. Parhaimmillaan se on ollut listan sijalla 21. Billboard Hot 100 -listalla single on ollut parhaimmillaan sijalla 81.


title: Nancy Guillén

text: Nancy Guillén (s. 14. lokakuuta 1976) on elsalvadorilainen entinen yleisurheilija, joka kilpaili moukarinheitossa. Hän voitti Keski-Amerikan ja Karibianmeren kisoissa ja mestaruuskilpailuissa yhteensä neljä mitalia vuosina 1997–2002. Guillén heitti ennätyksensä 62,43 metriä San Salvadorissa vuonna 2001.


title: Antonio da Cudan

text: Antonio Ruben da Cudan (1940 Italia) on italialaissyntyinen kuvanveistäjä, jolla on useita isoja pronssiveistoksia Suomessa, muun muassa Helena Takalon patsas Pyhäjärvellä, Tapiolan Garden-hotellin vieressä oleva veistos, Raahessa suihkulähdeveistos "Täysikuu", Ylivieskassa "Elämän vesi" patsas, sekä Jämsän laskettelijapatsas.


title: Omega-6-rasvahapot

text: Omega-6-rasvahapot ovat monityydyttymättömiä rasvahappoja, joiden hiiliketjun ensimmäinen kaksoissidos metyyliryhmän päästä laskettuna on kuudennessa hiili-hiili-sidoksessa.


title: Omega-6-rasvahapot

text: Yleisin omega-6-rasvahappo on linolihappo, joka kuuluu välttämättömiin rasvahappoihin. Myös arakidonihappo on omega-6-rasvahappo. Niitä esiintyy varsinkin kasviöljyissä.


title: Omega-6-rasvahapot

text: Omega-6-rasvahapolla on suotuisia vaikutuksia ja se on elimistön välttämätön rasvahappo, mutta länsimainen ruokavalio sisältää usein liiallisen määrän omega-6-rasvahappoa jolloin omega-6-rasvahapon epäsuotuisat vaikutukset saattavat tulla esiin. Omega-3-rasvahapon on arveltu kumoavan omega-6-rasvahapon haitallisia vaikutuksia, joten olisi tärkeää huolehtia oikeasta rasvahappojen suhteesta ravinnossa.


title: Omega-6-rasvahapot

text: Omega-6-rasvahapot vaikuttavat verenpaineeseen ja erilaisiin immuunireaktioihin. Niiden arvellaan lisäävän joitakin tulehdussairauksia. Tutkimuksessa on havaittu ainakin linolihapon ja arakidonihapon mahdollinen vaikutus tulehduksellisten suolistotautien puhkeamiseen.


title: Omega-6-rasvahapot

text: Liiallinen omega-6-rasvahappojen saanti voi lisätä kuolleisuutta. "British Medical Journal"issa vuonna 2013 julkaistun raportin mukaan "Sydney Diet Heart Study" -seurantatutkimuksen (1966–73) osanottajien kokonaiskuolleisuus, sydän- ja verisuonitautikuolleisuus sekä sepelvaltimotautikuolleisuus lisääntyivät ryhmässä, joka vaihtoi tyydyttynyttä rasvaa sisältävän voin omega-6-rasvahappoja sisältäviin öljyihin ja margariineihin.


title: Sasu Moilanen

text: Sasu Moilanen (s. 1966) on suomalainen ääninäyttelijä ja muusikko. Hän on vaikuttanut muun muassa rumpalina yhtyeessä Hearthill. Hän lauloi a cappella -yhtye Veeti & The Velvetsissä 1990-luvun alussa. Moilanen on julkaissut yhden sooloalbumin laulajana.


title: Sasu Moilanen

text: Matalan äänensä vuoksi Moilanen on myös ollut ääninäyttelijänä mainoksissa ja elokuvissa. Hän on perustanut spiikkausta varten Murina oy:n, jonka studio sijaitsee Helsingissä.


title: Sasu Moilanen

text: Moilanen julkaisi sooloalbuminsa "Ensimmäinen" vuonna 1999. Albumilta julkaistuista singleistä "Lupaan sulle kuun" sai paljon radiosoittoa ja pysyi Suomen virallisella listalla kuusi viikkoa sijoittuen parhaimmillaan kahdeksanneksi.


title: Gonzalo Rojas

text: Gonzalo Rojas Pizarro (20. joulukuuta 1917 Lebu, Chile – 25. huhtikuuta 2011 Santiago de Chile Chile) oli chileläinen runoilija. Hänen tuotantonsa kuuluu yhä jatkuvan 1900-luvun latinalaisen avantgarde-kirjallisuuden perinteeseen.


title: Gonzalo Rojas

text: Rojas oli hiilikaivostyöläisen seitsemäs poika. Myöhemmin hänestä tuli Santiago de Chilessä ilmestyvän Antarctica-lehden toimittaja ja opettaja Valparaisoon.


title: Gonzalo Rojas

text: Vuosina 1938–1941 hän kuului surrealistiseen Mandrágora-ryhmään, jonka perustivat Braulio Arenas, Teófilo Cid ja Enrique Gómez Correa. Hänen ensimmäinen runokokoelmansa ilmestyi 1948 Santiagossa.


title: Gonzalo Rojas

text: Chilen sotilasvallankaappauksen aikana 1973 hän lähti maanpakoon. Hän menetti diplomaatin asemansa, eikä hän saanut opettaa missään chileläisessä yliopistossa. DDR:n Rostockin yliopisto tarjosi hänelle opettajanpaikan. Hän opetti yliopistoissa Saksassa, Yhdysvalloissa, Espanjassa ja Meksikossa.


title: Gonzalo Rojas

text: Guggenheim-stipiendin ansiosta Rojas palasi 1979 Chileen Chillániin 400 kilometrin päähän pääkaupungista, tosin vieläkään hänelle ei sallittu opetustehtäviä.


title: Gonzalo Rojas

text: Rojas asui Yhdysvalloissa 1980–1994. Vuodet 1980–1985 hän oli Columbian yliopistossa Chicagon yliopistossa vieraileva professori, vuodet 1985–1994 professorina Brigham Young Universityssa. Myöhemmin hän palasi kotimaahan.


title: Gonzalo Rojas

text: Rojas on saanut Chilen valtion kirjallisuuspalkinnon ja Kuningatar Sofian iberoamerikkalaisen runopalkinnon, molemmat 1992. Lisäksi hän on saanut Meksikon Octavio Paz -palkinnon ja Argentiinan José Hernández palkinnon. Hän on saanut myös vuoden 2003 Cervantes-palkinnon.


title: Gonzalo Rojas

text: Häntä pidettiin Chilen merkittävimpiin kuuluvana kirjailijana.Rojasin runoja on ilmestynyt Jukka Koskelaisen suomennoksina antologiassa "Aavistuksia rituaalipuvussa" (WSOY, 2000)


title: Dariush Mehrjui

text: Dariush Mehrjui (s. 8. joulukuuta 1939 Teheran, Iran) on iranilainen elokuvaohjaaja. Mehrjui muutti vuonna 1959 Yhdysvaltoihin, jossa hän opiskeli elokuvataidetta Kalifornian yliopistossa. Valmistuttuaan vuonna 1964 Mehrjui perusti yhdessä muiden iranilaisten kanssa kirjallisuuslehden, jonka tarkoituksena oli tehdä iranilaista nykykirjallisuutta tunnetuksi länsimaissa. Mehrjui palasi Iraniin kirjoitettuaan ensimmäisen elokuvakäsikirjoituksensa. Alkuperäinen iranilaiseen kansantarustoon pohjautuva elokuvaprojekti kaatui ja hän päätyi ohjaamaan kaupallisesti epäonnistuneen James Bond -parodian "Almaas 33".


title: Dariush Mehrjui

text: Mehrjuin toinen pitkä elokuva oli vuonna 1969 valmistunut "Lehmä". Se oli Iranin valtion rahoittama, mutta siitä huolimatta se kiellettiin kotimaassaan synkän maaseutukuvauksen johdosta. Elokuva palkittiin Venetsian elokuvajuhlien kriitikkopalkinnolla. Myöhemmin elokuva on valittu parhaaksi iranilaiseksi elokuvaksi useissa iranilaisten kriitikoiden järjestämissä äänestyksissä. Mehrjuin "Lehmän" jälkeisiin palkittuihin elokuviin kuuluu muun muassa vuonna 1993 valmistunut "Sara", joka pohjautuu Henrik Ibsenin näytelmään Nukkekoti.


title: Dariush Mehrjui

text: Iranin ulkopuolella Mehrjuin elokuvia on nähty pääasiassa elokuvafestivaaleilla. Hänen elokuvansa ovat saaneet 49 kotimaista ja kansainvälistä palkintoa.


title: Jakub Černý

text: Jakub Černý (s. 5. maaliskuuta 1987 Litvínov, Tšekkoslovakia) on tšekkiläinen jääkiekkoilija.


title: Jakub Černý

text: Černý on HC Litvínovin kasvatti. Hän edusti joukkuetta 16-vuotiaaksi asti kevääseen 2003 saakka, jonka jälkeen Černý siirtyi HC České Budějoviceen. Siellä kolmannella kaudellaan 2005–2006 hän teki myös debyyttinsä miesten peleissä pelaamalla neljä ottelua 2. Národní hokejová ligan HC Strakonicessa.


title: Jakub Černý

text: Kaudeksi 2006–2007 Černý palasi HC Litvínoviin, jossa hän pelasi Extraliigan tulokaskautensa. Černý teki liigan runkosarjassa 28 ottelussa kaksi syöttöpistettä. Hän pelasi ison osan kaudestaan myös kaksi sarjatasoa alempana SK HC Baník Mostin riveissä, joita Černý edusti kauden loppuun ja oli nostamassa seuraavaksi kaudeksi 1. Národní Hokejová Ligaan. Joukkue tuli hänelle kolmen ottelun verran tutuksi myös kaudella 2007–2008, joka oli Černýn ensimmäinen kokonainen Extraliigassa. Hän HC Litvínovissa 51 runkosarjaottelussa tehot 5+3=8.


title: Jakub Černý

text: Kausi 2008–2009 oli Černýlle pisteiden valossa paras Extraliigassa tehdessään 48 ottelussa tehot 17+9=26. Hän oli HC Litvínovin kolmanneksi paras maalintekijä František Lukešin ja Viktor Hüblin jälkeen.


title: Jakub Černý

text: Huhtikuussa 2011 Černý teki vuoden mittaisen sopimuksen SM-liigajoukkue TPS:n kanssa. Černý epäonnistui TPS:ssa, ja hän teki 30 ottelussa vain neljä pistettä. Hän tippui kolmos- ja nelosketjuihin, ja hänen sopimuksensa lopulta purettiin. Joulukuussa Černý palasi Litvínoviin.


title: Jakub Černý

text: Černý pelasi alle 20-vuotiaiden MM-kilpailuissa vuonna 2007 ja alle 18-vuotiaiden MM-kilpailuissa vuonna 2005.


title: Yleisurheilun alle 20-vuotiaiden Euroopan-mestaruuskilpailut 2009

text: Vuoden 2009 yleisurheilun alle 20-vuotiaiden Euroopan-mestaruuskilpailut käytiin 23.–26. heinäkuuta Novi Sadissa, Serbiassa.


title: Barbara McLean

text: Barbara McLean (1909 – 28. maaliskuuta 1996) oli yhdysvaltalainen elokuvaleikkaaja. Hän halusi alun perin näyttelijäksi ja työskenteli isänsä elokuvalaboratoriossa. Näyttelijänuran kariuduttua McLean päätyi elokuvaleikkaajaksi. Hänen ensimmäinen leikkaustyönsä oli vuonna 1929 valmistunut "Keimailija". McLean kuului Hollywoodin harvoihin naiselokuvaleikkaajiin ja uransa huipulla hänen vuosiansionsa olivat ennennäkemättömät 25 000 dollaria. McLean oli tuottajana aviomiehensä Robert D. Webbin ohjaamassa elokuvassa "Miekalla ja ristillä" (1955). McLean sai parhaan leikkauksen Oscar-palkinnon vuoden 1944 elokuvasta "Wilson". Sen lisäksi hän oli kuudesti ehdolla palkinnon saajaksi.


title: Itsenäisyyspuolue (Islanti)

text: Itsenäisyyspuolue () on islantilainen liberaalikonservatiivinen ja euroskeptinen puolue, joka on ollut vuoden 2017 vaalien jälkeen 16 paikallaan Islannin parlamentin Alltingin suurin puolue.


title: Itsenäisyyspuolue (Islanti)

text: Itsenäisyyspuolue perustettiin vuonna 1929 Konservatiivipuolueen ja Liberaalipuolueen yhdistyessä. Itsenäisyyspuolue alkoi ajaa Islannin itsenäistymistä Tanskasta maiden välisen unionilain puitteissa. Itsenäisyyspuolue on ollut äänimäärällä mitattuna kaikissa Islannin vaaleissa maan suurin puolue aina perustamisestaan lähtien vuoden 2009 vaaleihin asti, jolloin sosiaalidemokraatit nousivat sen edelle. Seuraavissa vuoden 2013 vaaleissa Itsenäisyyspuolue palasi jälleen Islannin suurimmaksi puolueeksi, ja pysyi sellaisena myös seuraavissa vaaleissa vuonna 2016 ja 2017.


title: Malmin kirkko

text: Malmin kirkko on Kristian Gullichsenin suunnittelema kirkkorakennus Helsingin Malmilla. Se kuuluu Malmin seurakuntaan ja on sen pääkirkko. Kirkon vihki käyttöön piispa Aimo T. Nikolainen 13. syyskuuta 1981.


title: Malmin kirkko

text: Rakennuksen kirkkosaliin mahtuu 300 henkeä, mutta tämä nousee 800 henkeen mikäli kirkkosali, seurakuntasali ja musiikkisali yhdistetään tilaan. Kirkkosalin lattia, saarnatuoli ja alttarikoroke ovat Nunnalahden vuolukiveä, katto mäntypaneelia ja penkit oregonmäntyä. Alttari ja kastemaljan alusta on Lapin marmoria.


title: Malmin kirkko

text: Samalla paikalla sijaitsi aiemmin Malmin vanha kirkko, joka purettiin nykyisen tieltä vuonna 1980.


title: Voimistelu kesäolympialaisissa 1952 – naisten permanto

text: Naisten permantovoimisteluun Helsingin olympiakisoissa 1952 osallistui 134 urheilijaa ja he edustvat 18 eri kansakuntaa.


title: Ammunnan maailmanmestaruuskilpailut 1910

text: Vuoden 1910 ammunnan maailmanmestaruuskilpailut järjestettiin Loosduinenissa (Haag, Alankomaat). Kilpailut olivat neljännettoista maailmanmestaruuskilpailut ammunnassa. Ohjelmassa oli vapaakivääri ja vapaapistooliammunta.


title: Argentiinan jalkapalloliitto

text: Argentiinan jalkapalloliitto (, AFA) on Argentiinan jalkapallon hallitseva elin. Se on perustettu 1893 ja FIFAan se liittyi 1913. Liiton puheenjohtaja on Julio Grondona ja varapuheenjohtaja Daniel Passarella. Grondona on toiminut liiton puheenjohtajana vuodesta 1973.


title: Ilpo Mikkonen

text: Ilpo Mikkonen (s. 12. marraskuuta 1960 Oulu) on suomalainen näyttelijä. Hän on tehnyt paljon rooleja teatterissa ja toiminut dubbaajana. Hän osaa sujuvasti suomea ja englantia, sekä kohtalaisesti ruotsia ja viroa.


title: Pädi

text: Pädi on patja, jota käytetään ulkona boulderoitaessa. Pädin tarkoituksena on varmistaa kiipeilijän turvallisempi alastulo ja estää loukkaantumisia pudotessa. Turvallisuuden parantamiseksi kiipeilijällä on usein spottaaja. Spottaajan tarkoitus on ohjata putoava kiipeilijä niin, että tämä putoaa pädille.


title: Pädi

text: Pädejä on olemassa erikokoisia ja niiden täytteenä käytetään vaahtomuovia. Yleisin koko on noin 130 × 130 × 10 senttimetriä, mutta isompia ja pienempiä löytyy myös.


title: Pädi

text: Pädi voidaan yleensä taittaa vähintään kaksinkerroin, jolloin sitä on helpompi kuljettaa. Pädissä on usein myös olkaimet, joista sen saa repun tavoin asetettua selkään. Joissakin pädeissä on erikseen läppä, jonka saa kietaistua taitetun pädin alaosan yli. Tällöin pädin sisälle muodostuu tasku, johon voi laittaa tavaraa.


title: Anders Burius

text: Erik Anders Burius, alkujaan "Jonsson" (2. elokuuta 1956 Eskilstuna, Ruotsi – 7. joulukuuta 2004 Tukholma, Ruotsi) oli ruotsalainen aatehistorioitsija ja vuodet 1995–2004 Kuninkaallisen kirjaston käsikirjoitusosaston johtaja. Hänet tunnetaan niin sanottuna "KB-miehenä" hänen varastettuaan ja myytyään kirjaston kokoelmista 20–30 arvokasta kirjaa.


title: Anders Burius

text: Burius opiskeli Uppsalan yliopistossa, jossa hän väitteli 1984 aatehistoriasta aiheenaan "Ömhet om friheten – Studier i frihetstidens censurpolitik". Hän suoritti myös oikeustieteen, kirjastonhoitajan ja kiinteistönvälittäjän tutkinnot. Valmistuttuaan hän työskenteli muun muassa Karoliinisen instituutin kirjastossa. 1980-luvun lopulla hän haki Lundin yliopistosta kirjahistorian professuuria, mutta ei tullut valituksi, vaikka teki nimitysprosessista valituksen. Niinpä hän oli jonkin aikaa juristin uralla, ennen kuin palasi 1995 kirjastoalan tehtäviin Kuninkaallisen kirjaston käsikirjoitusosastolle.


title: Anders Burius

text: Burius kirjoitti Ruotsin akatemian toimeksiannosta Akatemian Nobel-kirjaston historian.


title: Anders Burius

text: Kirjassa "Biblioteken, kulturen och den sociala intelligensen" (1995 toim. Lars Höglund) Burius kirjoitti artikkelissaan näkemyksensä, että kaiken kirjastohistoriallisen tutkimuksen ei tarvitse olla tieteellistä sen ankarassa merkityksessä. Sen sijaan Burius tähdensi käytännön kokemuksen merkitystä ja kokoelmien tuntemusta ammatillisessa toiminnassaan.


title: Anders Burius

text: Sveriges Radio P1:ssä esitettiin vuonna 2009 Buriuksesta Jesper Huorin dokumentti "Bibliotekarien", joka on saanut palkinnon Stora radiopriset.


title: Anders Burius

text: Daniel Lind Lagerlöf on vuonna 2010 tehnyt televisiolle draamasarjan "Kirjavaras" ("Bibliotekstjuven"), joka on saanut aiheensa "KB-mieheen" liittyvistä tapahtumista. Sen esittää Suomessa FST huhtikuussa 2011. Ohjaaja luonnehtii sarjaa, että se on "tositapahtumiin perustuva draama", "ei draamadokumentti".


title: Anders Burius

text: Varkauksien paljastuttua 2004 Burius räjäytti itsensä ja asuntonsa.


title: Pyörösähkörauskut

text: Pyörösähkörauskut (Narcinidae) on sähkörauskukaloihin kuuluva rustokalaheimo, jonka lajeja tavataan valtameristä.


title: Pyörösähkörauskut

text: Pyörösähkörauskuihin kuuluu lähteestä riippuen 37–41 lajia ja useita lajeja on vielä todennäköisesti tieteelle kuvailemattomia. Heimo voidaan jakaa kahteen alaheimoon Narcininae ja Narkinae, joissa on yhteensä 9 sukua. Eräät iktyologit luokittelevat Narkinae-alaheimon omaksi heimokseen Narkidae.


title: Pyörösähkörauskut

text: Pyörösähkörauskujen heimon lajit ovat pieniä tai keskikokoisia rauskuja ja suurikokoisimmat saavuttavat noin 75 cm:n pituuden. Eturuumis on kiekkomainen ja muodoltaan pyöreä tai soikea. Leveissä rintaevissä on sähköelimiä, jotka kykenevät aiheuttamaan suurimmillaan 37 V:n jännitteen. Pyrstö on pitkähkö ja pyrstöevä hyvin kehittynyt "Narcininae"-alaheimon lajeilla selkäeviä on kaksi samankokoista ja "Narkinae"-alaheimon lajeilla niitä on vain yksi. Alaheimojen lajit eroavat toisistaan myös suun perusteella. Narcinidae-alaheimon kaloilla suun ympäristössä on syvä uurre ja kala kykenee työntämään pitkät leukansa ulospäin, kun "Narkinae"-alaheimoon kuuluvilla lajeilla uurre on matalampi ja leuat lyhyemmät. Vinossa suussa on useita pieniä teräväkärkisiä hampaita. Pyörösähkörauskut lisääntyvät ovovivipaarisesti.


title: Pyörösähkörauskut

text: Pyörösähkörauskuja tavataan lauhkeista ja lämpimistä meristä. "Narcininae"-alaheimoon kuuluvia lajeja tavataan Atlantista, Intian valtamerestä ja Tyynestämerestä. "Narkinae"-alaheimon levinneisyys rajoittuu indoläntiselle Tyynellemerelle. Lajit elävät hiekka ja mutapohjilla ja toisinaan niitä tavataan myös koralliriutoilla. Pyörösähkörauskut elävät yleensä 250–1 000 metrin syvyydessä merenpinnasta. Heimon lajien ravintoa ovat pienet kalat, äyriäiset ja monisukasmadot. Niitä saadaan toisinaan trooleilla sivusaaliiksi ja pyrstön liha on syötävää.


title: Kirjavaras

text: Kirjavaras ("Bibliotekstjuven") on ruotsalainen television minidraamasarja, jonka on vuonna 2010 ohjannut Daniel Lind Lagerlöf ja käsikirjoittanut Malin Lagerlöf. Sarja perustuu tositapahtumiin, Kuninkaallisen kirjaston käsikirjoitusosaston johtajan Anders Buriuksen tekemiin kirjavarkauksiin, mutta ei ole dokumentti.


title: Kirjavaras

text: Sarja heijastaa ruotsalaista luokkayhteiskuntaa. Päähenkilö, kirjallisuudentutkija John Johnsson kokee jäävänsä taustansa ja nimensä vuoksi syrjään virkanimityksissä. Hän ottaa uuden nimen Manneus ja pääsee Kuninkaallisen kirjaston assistentiksi, joskin ansiot pienenevät. Hän yrittää käytöstapojaan ja pukeutumistaan kehittämällä päästä haikailemiinsa piireihin. Tiukka taloudellinen tilanne ajaa hänet ahtaalle, ja hän alkaa myydä kirjaston kirjoja. Kriitikko Harri Römpötin mukaan sarja on laadukasta draamaa ja sykähdyttävä sivistynyt jännäri.


title: FS Émile Bertin (1933)

text: Émile Bertin oli Ranskan laivaston nopea kevyt risteilijä, joka palveli toisessa maailmansodassa. Alus oli nimetty 1800-luvun lopun laivastoinsinöörin Louis-Émile Bertinin mukaan.


title: FS Émile Bertin (1933)

text: Alus oli suunniteltu toimimaan miinalaivana ja hävittäjälaivueenjohtajana. Se oli ensimmäinen ranskalainen sotalaiva, johon asennettiin kolmoistornit.


title: FS Émile Bertin (1933)

text: "Émile Bertin" palveli ennen toista maailmansotaa Ranskan Atlantin laivastossa laivueenjohtajana hävittäjälaivueessa, johon kuului kaksitoista Malin- ja Maillé Brézé -luokkien alusta. Alus siirrettiin vuoden 1939 alussa Touloniin Välimeren laivastoon.


title: FS Émile Bertin (1933)

text: Alus oli toisen maailmansodan puhjetessa Bizertessä, josta se määrättiin Beirutiin. Alus saapui 23. syyskuuta Libanoniin, jossa sille kuormattiin Puolan pankin 57 tonnia kultaa Touloniin kuljetettavaksi. Alus saapui Ranskaan 27. syyskuuta, minkä jälkeen se siirrettiin telakalle huollettavaksi. Alus palasi palvelukseen tammikuussa 1940, jolloin se osallistui Kanariansaarten vesillä Saksan laivaston saarronmurtajien etsintään. Se palasi Brestiin helmikuun puolivälissä korjausten vuoksi.


title: FS Émile Bertin (1933)

text: Alus oli huhtikuussa 1940 Norjan taisteluiden aikana Group Z:n komentajan amiraali Derrienin lippulaivana. Osastoon kuuluivat risteilijä "Montcalm" ja contre-torpilleurit "Tartu", "Chevalier Paul", "Maillé Brézé", "Milan", "Bison" ja "Épevier" sekä hävittäjät "Brestois", "Boulonnais" ja "Foudroyant". Alus lähti 6. huhtikuuta osaston mukana Scapa Flow’sta Norjan rannikolle. Alus joutui 19 huhtikuuta Namsoksen edustalla Saksan ilmavoimien II/KG30:n Junkers Ju 88 -pommittajien maaliksi, jolloin siihen osui. Se siirrettiin Brestissä telakalle, mistä se palasi palvelukseen 21. toukokuuta.


title: FS Émile Bertin (1933)

text: "Émile Bertin" lähti 11. kesäkuuta Halifaxiin, jonne saavuttuaan sitä kiellettiin purkamasta kyydissään ollutta noin 254 tonnin kultaerää Ranskan neuvotellessa aselepoehdoista. Alus määrättiin Fort-de-Franceen odottamaan uusia ohjeita. Määränpäässä aluksen lasti purettiin ja se valmistautui torjumaan Britannian kuninkaallisen laivaston risteilijöiden "HMS Fijin" ja "HMS Dunedinin" hyökkäyksen.


title: FS Émile Bertin (1933)

text: Ranskan antauduttua alus jäi Fort-de-Franceen Martiniquelle, jossa se lojui ankkurissa. Aluksen päällikkö sai Vichyn Ranskan hallinnolta 16. toukokuuta 1942 käskyn tehdä aluksesta liikuntakyvytön. Alus liittyi kesäkuussa 1943 liittoutuneisiin ja elokuussa se lähti Philadelphiaan modernisoitavaksi, mistä se palasi 21. joulukuuta Fort-de-Franceen. Alus lähti viikkoa myöhemmin Dakariin.


title: FS Émile Bertin (1933)

text: "Émile Bertin" palveli helmikuusta 1944 alkaen Välimerellä ja osallistui operaatio Dragooniin ja akselivaltojen joukkojen tulittamiseen Italian Rivieralla. Operoituaan Libanonissa alus siirrettiin 30. joulukuuta huollettavaksi Touloniin, josta se palasi palvelukseen lokakuussa 1945. Toisen maailmansodan lopun se palveli Indokiinassa lippulaivana. Alus palasi 2. heinäkuuta 1946 "Tourvllen" kanssa Ranskaan, jossa se muutettiin tykistön koululaivaksi.


title: FS Émile Bertin (1933)

text: Alus poistettiin palveluksesta 1959 ja romutettiin 1961.


title: ARA Veinticinco de Mayo (C-2)

text: ARA Veinticinco de Mayo (runkonumero C-2) oli Argentiinan laivaston Almirante Brown -luokan raskas risteilijä, joka tilattiin Odero Terni Orlandon telakalta Italiasta. Alus palveli toisessa maailmansodassa ja kylmässä sodassa, kunnes se romutettiin 1960.


title: ARA Veinticinco de Mayo (C-2)

text: Sen köli laskettiin 29. marraskuuta 1927 ja alus laskettiin vesille 11. elokuuta 1929. Alus valmistui 11. heinäkuuta 1931.


title: ARA Veinticinco de Mayo (C-2)

text: "ARA Veinticinco de Mayo" luovutettiin 5. heinäkuuta 1931 Argentiinan laivastolle, minkä jälkeen se lähti 27. heinäkuuta sisaraluksensa "ARA Almirante Brownin" kanssa Genovasta Argentiinan La Plataan. Alukset saapuivat 15. syyskuuta määränpäähänsä, jossa ne liitettiin seuraavana päivänä virallisesti laivastoon.


title: ARA Veinticinco de Mayo (C-2)

text: Ennen toista maailmansotaa aluksen palvelus oli normaalia rauhanajan palvelusta naapurimaihin tehtyine laivastovierailuineen. Alus määrättiin Espanjaan Alicanteen, jonne se saapui 22. elokuuta 1936 evakuoiden Argentiinan kansalaisia ja muita maasta pois pyrkiviä. Alus palasi Argentiinan 14. joulukuuta.


title: ARA Veinticinco de Mayo (C-2)

text: Alus osallistui 1947-1948 etelänapa mantereen valloitukseen, minkä jälkeen sen palvelus jatkui rauhanajan tehtävissä. Se siirrettiin 1959 reserviin. Alus asetettiin seuraavana vuonna myyntiin ja se poistettiin laivastoluettelosta seuraavana vuonna 31. heinäkuuta. Se myytiin romutettavaksi italialaiselle Soc. Com. Trasimeno Spalle Milanoon, jonne alus lähti 2. maaliskuuta 1962 hinattuna.


title: ARA Almirante Brown (C-1)

text: ARA Almirante Brown (runkonumero C-1) oli Argentiinan laivaston Almirante Brown -luokan raskas risteilijä, joka tilattiin Odero Terni Orlandon telakalta Italiasta. Alus palveli toisessa maailmansodassa ja kylmässä sodassa, kunnes se poistettiin palveluksesta 27. kesäkuuta 1961. Alus romutettiin 1962 Italiassa.


title: ARA Almirante Brown (C-1)

text: Sen köli laskettiin 12. lokakuuta 1927 ja alus laskettiin vesille 28. syyskuuta 1929. Alus valmistui 18. heinäkuuta 1931.


title: ARA Almirante Brown (C-1)

text: "ARA Almirante Brown" luovutettiin 5. heinäkuuta 1931 Argentiinan laivastolle, minkä jälkeen se lähti 27. heinäkuuta sisaraluksensa "ARA Veinticinco de Mayon" kanssa Genovasta Argentiinan La Plataan. Alukset saapuivat 15. syyskuuta määränpäähänsä, jossa ne liitettiin seuraavana päivänä virallisesti laivastoon.


title: ARA Almirante Brown (C-1)

text: Ennen toista maailmansotaa aluksen palvelus oli normaalia rauhanajan palvelusta naapurimaihin tehtyine laivastovierailuineen. Alus kolaroi 3. lokakuuta 1941 sotaharjoituksissa hävittäjä "ARA Corrientesin" kanssa. Hävittäjä upposi. Alus jäi samassa yhteydessä taistelulaiva "ARA Rivadavian" alle, mikä aiheutti kolmen kuukauden korjaukset telakalla Puerto Belgranossa.


title: ARA Almirante Brown (C-1)

text: Alus osallistui 1947-1948 etelänapa mantereen valloitukseen, minkä jälkeen sen palvelus jatkui rauhanajan tehtävissä. Se teki 1949 laivastovierailun New Yorkiin. Alukselle teki 20. huhtikuuta 1950 Bellin helikopteri onnistuneen laskun, mikä oli ensimmäinen helikopterin laskeutuminen Argentiinan laivaston alukselle.


title: ARA Almirante Brown (C-1)

text: Alus riisuttiin aseista 1960 ja se poistettiin laivastoluettelosta seuraavana vuonna 31. heinäkuuta. Se myytiin romutettavaksi italialaiselle Soc. Com. Trasimeno Spalle Milanoon, jonne alus lähti 2. maaliskuuta 1962 hinattuna.


title: Copa del Rey de Balonmano

text: Copa de Rey (koko nimeltään Copa del Rey de Balonmano) on käsipallon Espanjan cup joka pelataan vuosittain. Kilpailun järjestää Espanjan käsipalloliitto. Kenraali Francisco Francon aikaan cup tunnettiin nimellä Copa del Generalísimo. Cupia pelattiin ensimmäisen kerran vuonna 1957. Menestynein seura cupissa on FC Barcelona 22 mestaruudella.


title: Fréjus

text: Fréjus () on kunta Varin departementissa Provence-Alpes-Côte d'Azurin alueella Ranskan kaakkoisosassa. Se on Saint-Raphaëlin kunnan naapuri ja niiden keskustat muodostavat käytännössä yhtenäisen kaupungin. Kunnasta pohjoiseen on Massif de l'Esterel. Vuonna 2006 kunnassa asui 52 389 asukasta.


title: Fréjus

text: Fréjusin kohdalla sijainneella rannikkotasanteella sijaitsi aikoinaan kelttiläis-liguurilainen oppidum. Vuonna 49 eaa. Julius Caesar perusti paikaller "Forum Julii" nimisen siirtokunnan, joka laajeni myöhemmin tärkeäksi sotilastukikohdaksi sillä se sijaitsi Via Aurelian varrella. Kaupunki kuitenkin menetti merkitystään keskiajalla ja merovingilaiselta tai karolingilaiselta ajalta kaupungista ei ole juurikaan säilyneitä tietoja. Saraseenit tuhosivat kaupungin vuonna 940 ja sen asukkaat pakenivat . Asukkaat tulivat kuitenkin myöhemmin takaisin ja kaupungin ympärille rakennettiin muuri. Riculfe-niminen piispa avusti kaupunkia uuden katedraalin rakentamisessa ja kun satamakin korjattiin kaupunki kehittyi merkittäväksi kauppakaupungiksi. Kauppa kuitenkin hiljeni jo 1300-luvulla. Taantumiseen vaikutti yhtenä tekijänä rutto. Fréjusissa oli piispanistuin vuodesta 374 vuoteen 1957, jolloin se siirettiin Touloniin.


title: Lobsang Sangay

text: Lobsang Sangay (s. 1968) on lakimies ja Tiibetin pakolaishallituksen pääministeri. Pääministerin virkaan hänet valittiin huhtikuussa 2011. Hänen roolinsa on edeltäjiään merkittävämpi tiibetiläisten uskonnollisen johtajan dalai-laman siirrettyä kaikki poliittiset tehtävänsä pääministerille. Sangay keräsi pääministerivaalissa 55 prosenttia äänistä. Vaaleissa äänesti liki 50 000 ulkomailla asuvaa tiibetiläistä. Sangay vannoi virkavalansa 8. elokuuta 2011.


title: Verotus Suomessa

text: Suomen asukkailta ja Suomessa toimivilta yrityksiltä ja yhteisöiltä kerätään veroja, joilla rahoitetaan valtion, kuntien, kansaneläkelaitoksen ja eräiden kirkkokuntien ylläpitämiä yhteiskunnan palveluita. Verotus perustuu lakeihin, jotka valtiovarainministeriö valmistelee ja eduskunta hyväksyy. Myös Euroopan unionissa päätetään Suomen verotuksesta. Kunnat ja seurakunnat päättävät itse veroprosenttinsa.


title: Verotus Suomessa

text: Vuonna 2015 Suomessa maksettiin veroja yhteensä noin 92 miljardia euroa. Tästä valtionverojen osuus oli noin 43 miljardia. Suomen bruttoveroaste oli vuonna 2015 noin 44,5 %. Bruttoveroaste kuvaa, kuinka suuren osan bruttokansantuotteesta kerätään julkisyhteisöille veroina. Korkeampi veroaste on Tanskassa ja samankaltainen Ranskassa ja Belgiassa.


title: Verotus Suomessa

text: Suomessa asuvaa tai oleskelevaa henkilöä koskee asumisperusteinen verovelvollisuus. Lisäksi ulkomailla asuvan henkilön Suomesta saadut tulot verotetaan Suomeen. Valtion tulovero on progressiivinen, eli enemmän tienaavat maksavat suhteellisesti enemmän veroja. Verolajeja ovat ansiotuloista maksettavien kunnallisveron ja valtion tuloveron lisäksi mm. kiinteistövero, arvonlisävero, pääomatulovero, lähdevero, varainsiirtovero ja kirkollisvero, jota maksavat vain kirkon jäsenet.


title: Verotus Suomessa

text: Varhaisista Suomessa käytössä olleista verotuksen tavoista ei ole tarkkaa tietoa. Varhaisin tiedetty veromuoto Suomessa oli niin sanottu koukkuvero. Katolinen kirkko käynnisti oman verotuksensa levittäytyessään Lounais-Suomeen 1200-luvun alkupuolella.


title: Verotus Suomessa

text: Ruotsin kuningaskunta aloitti verottamisen laajentuessaan Suomeen keskiajalla. Kirjavassa keskiajan verotusjärjestelmässä veroja kannettiin kruunulle, kirkolle, paikalliselle hallinnolle ja oikeudenkäytölle. Veronkanto-oikeus muuttui 1600-luvun kuluessa perinnöllisten sekä osto- ja panttirälssitilojen syntymisen kautta aateliston omistusoikeudeksi, mutta vuosisadan loppua kohti talonpojat palasivat maksamaan veronsa kruunulle aatelismiehen sijaan. Vuoden 1772 hallitusmuodossa hallitsijalle annettiin oikeus päättää kruunun tulojen käytöstä maan hyödyksi. Vuonna 1809, kun Suomi liitettiin autonomisena osana Venäjän keisarikuntaan, perustettiin myös Suomen oma keskushallinto, jonka tehtäviin kuului myös verotuksen järjestäminen. Ensimmäinen autonomian ajan huomattava verouudistus toteutettiin 1840-luvulla, kun monien kirjavien ja ikivanhojen verolukujen tilalle tuli käyttöön yksi ainoa veroluku, verorupla. Toinen merkittävä uudistus verotuksessa autonomian ajalla oli kokonaistulon käsitteeseen ja veronmaksukykyyn perustuvan tuloverotuksen käyttöönotto.


title: Verotus Suomessa

text: Vuoden 1931 alusta veroja ei voinut enää maksaa muutoin kuin rahana. Vuonna 1943 Suomi jaettiin valtionverotusta varten veropiireihin ja lääninhallitukset alkoivat huolehtia veronkannosta. Tätä ennen veronkanto oli ollut kruununvoudin ja maistraattien vastuulla. Vuonna 1960 toteutui aina vuodesta 1926 alkaen vireillä ollut suuri välittömän verotuksen hallinnon uudistus, jonka seurauksena luovuttiin valtion ja kunnan verotuksen erillisyydestä. Verotuslain tullessa voimaan vuonna 1960 Suomeen perustettiin 215 veropiiriä ja niihin verotoimistot. Useita laajoja, erityisesti henkilöverotukseen liittyviä uudistuksia valmisteltiin 1970-luvun kuluessa, kun taas 1980-luvulla toteutettiin useita yritysverotukseen liittyviä uudistuksia. Laman jälkeen 1990-luvulla verotusta kiristettiin tilanteesta selviämiseksi, ja lakiuudistuksella mahdollistettiin veroehdotuksen käyttöönotto. Seuraavalla vuosikymmenellä keskityttiin monipuolisen asiakaspalvelun kehittämiseen, kun käyttöön otettiin veroilmoituksen ja veroehdotuksen korvannut esitäytetty veroilmoitus sekä erilaisia verkkoasioinnin palveluja. Vuonna 2008 verohallitus ja yhdeksän verovirastoa yhdistettiin Verohallinto-nimiseksi viranomaiseksi, ja vuonna 2010 Verohallitus lakkautettiin kokonaan.


title: Verotus Suomessa

text: Verot voidaan jakaa välillisiin ja välittömiin veroihin. Välittömän veron maksaa se, jolle vero on määrätty, esim. jokainen maksaa itse palkastaan veroa. Välillinen vero siirretään jonkin toisen maksettavaksi, esim. arvonlisävero määrätään myyjälle, joka lisää veron tuotteen hintaan, jolloin veron maksaa kuluttaja.


title: Verotus Suomessa

text: Vero voi olla suhteellinen tai progressiivinen. Vero on suhteellinen, jos kaikki maksavat veroa yhtä suuren prosenttiosuuden tuloistaan, esim. kunnallisvero. Vero voi olla myös progressiivinen, jolloin veroprosentti on sitä suurempi, mitä suuremmat tulot ovat, esim. ansiotulovero valtiolle.


title: Verotus Suomessa

text: Veronsaajia ovat valtio, kunnat, Kansaneläkelaitos (Kela), sekä evankelisluterilaiset että ortodoksiset seurakunnat.


title: Verotus Suomessa

text: Muut julkisyhteisöt voivat kantaa veroja vain jäseniltään, kun taas valtion tai kunnan veronkanto-oikeus ulottuu kaikkiin sen alueella asuviin asukkaisiin ja tapahtuvaan liiketoimintaan.


title: Verotus Suomessa

text: Valtiolle


title: Verotus Suomessa

text: Kunnille


title: Verotus Suomessa

text: Kansaneläkelaitokselle


title: Verotus Suomessa

text: Seurakunnille


title: Verotus Suomessa

text:
Veronsaajien osuudet Verohallinnon keräämien verotulojen nettokertymästä vuonna 2017 olivat
Verohallinnon keräämien verotulojen saajat ja lähteet vuonna 2017
Perustuslain mukaan valtion ja kuntien veroista säädetään aina lailla. Verovelvollisuuden ja veron suuruuden perusteiden tulee yksiselitteisesti ilmetä laista, ettei hallinnollisilla määräyksillä voida tehdä tärkeitä ratkaisuja lakia käytäntöön sovellettaessa. Lisäksi laissa on oltava säännökset muutoksenhausta verotuspäätökseen, jotta verovelvollisen oikeusturva toteutuisi.


title: Verotus Suomessa

text: Nykyinen perustuslaki kumosi vuoden 1928 valtiopäiväjärjestyksen, jonka mukaan vuotta pidemmältä ajalta kannettava uusi tai lisätty vero tuli hyväksytyksi, jos sitä kannatti kaksi kolmasosaa annetuista äänistä. Siksi verolait säädettiin yleensä yhtä kalenterivuotta koskevina, koska siihen riitti äänten enemmistö. Nykyisin verolait tulevat hyväksytyiksi muiden lakien tapaan annettujen äänten enemmistöllä.


title: Verotus Suomessa

text: Myös hallitus voi antaa täydentäviä asetuksia, joissa täsmennetään lainkohtien soveltamista.


title: Verotus Suomessa

text: Tärkeimmät Suomessa käytössä olevat verolait ovat:Varsinaisten verolakien lisäksi merkitystä on osakeyhtiölailla sekä kirjanpitolailla ja -asetuksella.


title: Verotus Suomessa

text: Jotkut ihmiset ja yritykset jättävät verot osittain maksamatta. Tällaisia laittomia verottomia markkinoita kutsutaan harmaaksi taloudeksi ja tällainen työ on ns. "pimeää työtä". Veropetos toteutetaan ilmoittamalla verohallinnolle väärä veron määräämiseen vaikuttava tieto (aktiivinen veropetos) tai tulotietoja ei ilmoiteta lainkaan (passiivinen veropetos).


title: Verotus Suomessa

text: Tullirikoksia kutsutaan salakuljetukseksi. Rikosoikeudellinen nimitys sekä vero- että tullirikoksille on veropetos, josta tuomitaan sakkoa tai vankeutta.


title: Verotus Suomessa

text: Palkansaajien tutkimuslaitoksen tutkijat toteavat tieteellisessä julkaisussa vuonna 2005 seuraavaa: on harhaanjohtavaa sanoa, että Suomen veronalennukset ovat lisänneet verotulokertymää. Verotulot ovat kasvaneet myös siksi, että talous ja sitä kautta verotettavat tulot ovat kasvaneet. On olemassa hyviä teoreettisia perusteita ajatella, että veronalennuksilla on kannustinvaikutuksia, jotka nostaisivat verotettavaa tuloa; muista pohjoismaista on olemassa tästä myös empiiristä evidenssiä.


title: Verotus Suomessa

text: Verotuksen vaikutusta verotulokertymään on Suomessa vaikea tutkia, koska verotusta on 1990-luvulla vähennetty tasaisesti kaikissa tuloluokissa. Kun kaikkien verotus muuttuu samalla tavalla, on vaikea löytää vertailukohtaa, jonka perusteella voisi arvioida, mitä verotettavalle tulolle ja verotulokertymälle olisi tapahtunut, jos verotusta ei olisi muutettu. Tutkijoiden mielestä varmasti väärä on sellainen arvio, joka perustuu vaikka siihen, että samaan aikaan kuin verotus on keventynyt, verotulokertymä on kasvanut. Tällaisessa arviossa on unohdettu, että verotulokertymään vaikuttavat myös talouskasvu ja suhdanteet: ei pystytä arvioimaan mikä osuus verotulokertymän muutoksissa on veronalennusten ansiota ja mikä on talouskasvun ja suhdanteiden ansiota.


title: Verotus Suomessa

text: Jos kuitenkin puutteellisella suomalaisella aineistolla tehdään kansainvälisten esikuvien mukaisesti laskelma veronalennusten vaikutuksista, niin sen mukaan veronalennuksilla ei ole ollut tilastollisesti merkitseviä käyttäytymisvaikutuksia, jotka olisivat näkyneet verotettavan tulon kasvuna. Laskelma on tehty käyttäen hyväksi JUTTA-mikrosimulointimallia. Laskelman perusteella voidaan päätellä, että veronalennukset eivät maksa itse itseään takaisin


title: Verotus Suomessa

text: Laffer-käyrää käytetään joskus perustelemaan väitettä, että veronalennukset lisäävät verotuottoja: 1980-luvulla Ronald Reagan perusteli veronkevennyksiä väittämällä, että veroaste oli optimiveron yläpuolella, ja että veronalennukset näin itse asiassa lisäisivät verokertymää.


title: Verotus Suomessa

text: Verotuksella rahoitetaan julkisia palveluita, veronkevennykset vähentävät julkisiin palveluihin käytettävissä olevaa rahamäärää. Progressiivisella ansiotulojen verotuksella pyritään tasaamaan ihmisten välisiä tuloeroja.


title: Verotus Suomessa

text: Verotuksen toimittaminen on Verohallinnon tehtävänä. Verohallinto kerää noin kaksi kolmasosaa veroista ja veronluonteisista maksuista. Keräämänsä verot Verohallinto tilittää yhteiskunnan palveluja ylläpitäville veronsaajille, eli valtiolle, kunnille, Kansaneläkelaitokselle (Kela) sekä evankelisluterilaisille että ortodoksisille seurakunnille. Suomen suurimpien yritysten verotuksen suorittaa Konserniverokeskus, joka kuuluu Verohallinnon Yritysverotusyksikköön.


title: Verotus Suomessa

text: Tullitoimenpiteistä ja valvonnasta huolehtii Tulli. Tulli keräsi veroja vuonna 2017 2,9 miljardia euroa.


title: Verotus Suomessa

text: Myös Liikenteen turvallisuusvirasto Trafi kerää veroja tai veroluonteisia maksuja. Koiraveron maksuunpanosta huolehtii kunnanhallitus tai kunnan johtosäännössä määrätty viranhaltija.


title: Verotus Suomessa

text: Yksityishenkilöt voivat tehdä sähköisen veroilmoituksen Verohallinnon palvelussa ja yritykset ilmoittamalla tiedot Yhteisöjen veroilmoituspalvelussa, lähettämällä veroilmoituksen tiedostona Ilmoitin.fi-palvelussa tai käyttämällä Tyvi-palveluja, joista osa on maksullisia.


title: Verotus Suomessa

text: Verotuspäätökset ovat valituskelpoisia. Mikäli hallinnon sisäinen oikaisumenettely ei tuota tulosta voi verovelvollinen valittaa verotuspäätöksestä alueelliseen hallinto-oikeuteen ja viime kädessä korkeimpaan hallinto-oikeuteen. Myös veronsaajalla on valitusoikeus, jos verohallinto päättää ettei veroa panna maksuun. Valitusmenettelyssä on kyse hallintolainkäytöstä.


title: Verotus Suomessa

text: "Kunnallinen tuloveroprosentti" on kunnallisveron veroyksikkö. Suomessa oli aiemmin kunnallisverotuksessa veroyksikkönä veroäyri, joka vastasi alkuaan sadan markan ja vuoden 1963 rahanuudistuksen jälkeen yhden markan verotettavaa tuloa. Veroäyristä maksettavan hinnan päätti kunnanvaltuusto. Nykyisin kunnallisverotuksessa käytetään tuloveroprosenttia, jonka suuruuden niin ikään päättää kunnanvaltuusto. Nimitys muuttui vuonna 1997. Kunnat päättävät itse omasta veroprosentistaan.


title: Daniel Gimeno-Traver

text: Daniel Gimeno-Traver (s. 7. elokuuta 1985 Valencia) on espanjalainen tennispelaaja. Parhaimmillaan hän on ollut ATP-listan sijalla 52 toukokuussa 2011.


title: Daniel Gimeno-Traver

text: Junioriurallaan Gimeno-Traver voitti vuonna 2003 Euroopan mestaruuden. Samana vuonna hän oli parhaimmillaan junioreiden rankinglistalla neljäntenä.


title: Daniel Gimeno-Traver

text: Grand Slam -turnauksissa Gimeno-Traver on päässyt parhaimmillaan kolmannelle kierrokselle Yhdysvaltain avoimissa 2010. Ensimmäisellä kierroksella hän voitti Jarkko Niemisen ja toisella kierroksella Jérémy Chardyn. Kolmannella kierroksella hän hävisi David Ferrerille.


title: Lääkintäupseeri

text:
Lääkintäupseeri on puolustusvoimissa palveleva upseeri, jolla on lääkärin koulutus tavallisen upseerin tutkinnon sijasta. Lääkintäupseeriksi voi hakeutua suoritettuaan ensin lääketieteen lisensiaatin tutkinnon yliopistossa. Rauhanaikana lääkintäupseerit
toimivat pääosin Sotilaslääketieteen keskuksessa hallinnollisissa tehtävissä ja varuskuntien terveysasemilla kliinisissä töissä. Reservin lääkintäupseerit ovat tyypillisesti sijoitettuna mm. ensihoitoasemille tai ensihoitopaikoille.


title: Vietnamin pääministeri

text: Vietnamin pääministeri (viet. "Thủ tướng Chính phủ nước Cộng hòa xã hội chủ nghĩa Việt Nam") johtaa Vietnamin hallitusta. Pääministerin nimittää presidentti kansalliskokouksen edustajista. Nykyinen pääministeri on Nguyễn Xuân Phúc vuodesta 2016 lähtien.


title: Vietnamin pääministeri

text: Vietnasmin sodasn jälkeen Vietnamin sosialistisen tasavallan pääministereinä ovat olleet:


title: Kapsäkki

text: Kapsäkki on suomalainen musiikkiteatteri. Sillä on ollut oma teatteritila Helsingissä vuodesta 2009, mitä ennen se toimi kiertävänä teatterina.